MotoGP - SYM Jet 14 125 LC\nΟ άνετος δρομέας\nΤεστ-Μοντέλα 06/03/2018 - 16:12\nSYM Jet 14 125 LC - Ο άνετος δρομέας\nΤα τελευταία χρόνια η κατηγορία δικύκλων 125 κυβικών γίνεται ξανά δημοφιλής, γεγονός που οφείλεται στις νέες κατηγορίες αδειών οδήγησης, οι οποίες περιορίζουν τους νέους αναβάτες, 18 ετών, στην οδήγηση δικύκλων μέχρι 125 κυβικά εκατοστά και απόδοσης μέχρι 15 ίππους, την κατηγορία Α1. Για την απόκτηση του επόμενου διπλώματος Α2 θα πρέπει να περιμένουν άλλα δυο χρόνια και αν υπολογίσουμε το πρόσθετο κόστος για επέκταση του διπλώματος στα 250 – 300€ καταλαβαίνουμε ότι αρκετοί νέοι αναβάτες που δεν θέλουν κάτι περισσότερο από μετακίνηση μέσα στην πόλη θα μείνουν στα 125 κυβικά. Το παραπάνω σημαίνει ότι σε βάθος χρόνου οι περισσότεροι νέοι υποψήφιοι αγοραστές θα έχουν δίπλωμα Α1 και θα μπορούν να οδηγήσουν δίκυκλα μόνο μέχρι 125 κυβικά. Αυτό αναμένεται να μεταμόρφωση το τοπίο στην αγορά δικύκλων εξαφανίζοντας τα δίκυκλα 150-200 κυβικά και αφήνοντας τα 125 να κυριαρχήσουν στα μικρά κυβικά. Αυτός είναι ο λόγος που οι περισσότεροι κατασκευαστές έχουν ανανεώσει την γκάμα τους στα 125 κυβικά και σε αρκετές περιπτώσεις έχουν ήδη σταματήσει την παραγωγή μοντέλων στα 150 και 200 κυβικά. Το πόσο σημαντική είναι η συγκεκριμένη κατηγορία για την SYM το φανερώνει η γκάμα της εταιρίας που από τα 19 συνολικά σκούτερ (πάνω από 50 κυβικά) τα 11 είναι στα 125 κυβικά.\nΤο SYM Jet 14 125 LC προδιαγραφών Euro 4 είναι το νεότερο, σπορ, μοντέλο στην γκάμα scooter 125 κυβικών της εταιρίας. Το Jet 14 125 LC είναι εφοδιασμένο με τροχούς 14” που του προσφέρουν καλύτερη οδική συμπεριφορά βοηθώντας παράλληλα στις μικρές συνολικά διαστάσεις του, αφήνοντας έτσι μεγαλύτερο χώρο κάτω από την σέλα. Ο κινητήρας είναι ο νέος υγρόψυκτος SC1 (Side Cooling One) με απόδοση 11.5 ίππους και το ψυγείο είναι τοποθετημένο επάνω στην δεξιά πλευρά του κινητήρα. Τη συγκεκριμένη τοποθέτηση του ψυγείου χρησιμοποιούν τελευταία όλοι οι μεγάλοι κατασκευαστές γιατί προσφέρει συμπαγείς διαστάσεις, οικονομία χώρου, απλότητα και αξιοπιστία.\nΤα φρένα είναι δισκόφρενα εμπρός και πίσω με σύστημα συνδυασμένης πέδησης (CBS) και διάμετρο δίσκων 260 & 220 χιλιοστά αντίστοιχα.\nΗ εμφάνιση είναι σπορ με διπλούς προβολείς που του δίνουν ένα επιθετικό στυλ και LED φώτα θέσης εμπρός και πίσω. Στον τομέα της άνεσης και των ευκολιών στη χρήση το Jet 14 125 LC είναι επίσης προσεγμένο, έχοντας επίπεδο πάτωμα για τα πόδια του αναβάτη, χώρο κάτω από την - άνετη διπλή - σέλα για full face κράνος και αναδιπλούμενο γάντζο στην εμπρός ποδιά. Ο πίνακας οργάνων πέρα από το συμπαθητικό ευανάγνωστο αναλογικό ταχύμετρο και βενζινόμετρο είναι εφοδιασμένος και με ψηφιακό στροφόμετρο (με μπάρες), ρολόι, ενδεικτική λυχνία για την θερμοκρασία και φυσικά όλες τις απαραίτητες ενδείξεις.\nΤο πρώτο πράγμα που βλέπει κάποιος πλησιάζοντας το SYM Jet 14 125 LC, είναι οι μικρές διαστάσεις. Αυτό που θα προσέξει μόλις ανέβει είναι το μεγάλο άνοιγμα για τα πόδια στην ποδιά που σε συνδυασμό με το επίπεδο πάτωμα προσφέρουν ευκολία στο ανέβα - κατέβα. Η θέση οδήγησης είναι άνετη και οι εσοχές εμπρός δεξιά αριστερά επιτρέπουν στα πόδια του αναβάτη να “τεντώσουν” βοηθώντας την άνεση, παρά τις μικρές συνολικά διαστάσεις.\nΗ επιτάχυνση αρχικά είναι σχετικά ήπια και ο κινητήρας δείχνει να ζωντανεύει μετά από τα 20 χιλιόμετρα και παραμένει ζωντανός μέχρι περίπου τα 80 χιλιόμετρα με την τελική ταχύτητα να φθάνει τα 105-110 χιλιόμετρα. Η κατανάλωση κυμάνθηκε στα 2.6 – 3 λίτρα (ανάλογα με την οδήγηση) στα 100 χιλιόμετρα και η αυτονομία είναι στα 250 με 290 χιλιόμετρα χάρη στη χωρητικότητα του ρεζερβουάρ στα 7.5 λίτρα.\nΣτην οδήγηση μέσα στην πόλη οι μικρές διαστάσεις, οι τροχοί 14” και το τιμόνι που κόβει αρκετά, του δίνουν πολύ καλή ευελιξία. Στις μεγαλύτερες ταχύτητες, παρά το μικρό μεταξόνιο, οι σφιχτές αναρτήσεις με τα δυο αμορτισέρ πίσω και το στιβαρό πλαίσιο προσφέρουν σταθερότητα που θα λέγαμε ότι είναι καλύτερη από τα περισσότερα σκούτερ της κατηγορίας. Τα συνδυασμένα φρένα είναι δυνατά και επαρκέστατα για τις επιδόσεις του Jet 14 125 LC. Το συνδυασμένα (CBS) σημαίνει ότι η αριστερή μανέτα του πίσω φρένου επενεργεί σε ένα ποσοστό και στο εμπρός φρένο, πράγμα που προσφέρει ευκολία στο φρενάρισμα και είναι ιδιαίτερα χρήσιμο στους λιγότερο έμπειρους αναβάτες.\nΤο “άνετος” στον τίτλο πηγαίνει ακριβώς στις ευκολίες που προφέρει το Jet 14 125 LC, ευκολίες που συνήθως δεν συναντάμε σε σκούτερ με σπορ χαρακτήρα και αρχίζουν από το επίπεδο πάτωμα και τον πτυσσόμενο γάντζο στην ποδιά, που επιτρέπουν την εύκολη μεταφορά μιας τσάντας του σούπερ μάρκετ, την άνετη μεγάλη σέλα που ανοίγει ηλεκτρικά από τον διακόπτη, τον χώρο για ful face κράνος, τον πρόσθετο χώρο για μικροαντικείμενα στην ποδιά, τα δυο σταντ κεντρικό και πλαϊνό και το πρόσθετο αντικλεπτικό κλείδωμα του κεντρικού σταντ.\nΤελικά όλες οι παραπάνω μικρο-ευκολίες είναι που κάνουν τη διαφορά στην καθημερινή μετακίνηση και σε συνδυασμό με τις συνολικά καλές επιδόσεις του Jet 14 125 LC και την προσιτή τιμή στα 2,495€ κάνουν την έκπληξη.\nΚινητήρας: Μονοκύλινδρος τετράχρονος υγρόψυκτος με 2 βαλβίδες και ηλεκτρονικό ψεκασμό (EFI)\nΑπόδοση: 11.5 ίππους στις 8000 στροφές.\nΕκκίνηση: Ηλεκτρική μίζα.\nΜετάδοση: Αυτόματη διαρκώς μεταβαλλόμενη CVT\nΤροχοί: Εμπρός 100/90-14 πίσω 110/80-14\nΦρένα: Συνδυασμένα CBS - Εμπρός Δίσκος 260 χιλ. - Πίσω Δίσκος 220 χιλ.\nΑναρτήσεις: Εμπρός τηλεσκοπικό πιρούνι - Πίσω δυο αμορτισέρ.\nΒάρος: 135 κιλά.\nΡεζερβουάρ: 7.5 λίτρα.\nDucati Panigale V4 μοτέρ-πλαίσιο\nRiba: Η Ducati έκανε λάθος!


Δύσκολη νύχτα στον Έβρο - Ας Μιλήσουμε Επιτέλους\n2/29/2020 11:37:00 μ.μ.\nΕπί ποδός στρατός, ΕΛ.ΑΣ.\nΣε κατάσταση πολιορκίας από χιλιάδες μετανάστες τα ελληνοτουρκικά σύνορα\nΠολύ δύσκολη προμηνύεται η αποψινή νύχτα για την περιοχή του Έβρου καθώς εξακολουθούν να παραμένουν στα σύνορα Ελλάδας - Τουρκίας περίπου 3.000 πρόσφυγες και μετανάστες. Είναι ενδεικτικό ότι από το πρωί του Σαββάτου οι συγκεντρωμένοι έχοντας αφήσει πίσω τους τα τουρκικά φυλάκια πετούσαν πέτρες προς την αστυνομία, ενώ άναψαν φωτιές. Τα ΜΑΤ απάντησαν με χημικά για να τους απομακρύνουν από το σημείο και να μη φτάσουν στη χώρα μας.\nΟι μετανάστες βρίσκονται συγκεντρωμένοι στο Παζάρ Κουλέ, στην τουρκική πλευρά των συνόρων και η δύναμη της συνοριοφυλακής στις Καστανιές δέχεται πιέσεις από χιλιάδες μετανάστες που επιδιώκουν να περάσουν στο ελληνικό έδαφος, αλλά και από την τουρκική πλευρά που φέρεται να εκτοξεύει δακρυγόνα εναντίον της. «Υπάρχει προπαγάνδα, υπάρχουν δακρυγόνα, υπάρχουν πολλοί τρόποι που πιέζουν αυτές οι ροές να εισέλθουν στην ελληνική επικράτεια. Ο αγώνας ο δικός μας είναι τιτάνιος να κρατήσουμε κλειστά τα σύνορά μας» τόνισε ο πρόεδρος της Πανελλήνιας Ομοσπονδίας Συνοριοφυλάκων, Παναγιώτης Χαρέλας.\nΜιλώντας στο grtimes.gr είπε πως οι μετανάστες που έχουν συγκεντρωθεί είναι πολλών εθνικοτήτων, αλλά όχι Σύριοι, οι οποίοι ξεκίνησαν να έρχονται στα σύνορα μετά τις εξαγγελίες Ερντογάν. Ο ίδιος επιφυλάχθηκε να κάνει εκτίμηση για τον αριθμό των μεταναστών βρίσκονται στα σύνορα. Ωστόσο, σύμφωνα με πληροφορίες ο αριθμός αυτός έχει πλέον φτάσει τις 4.000, ενώ μέχρι χθες το βράδυ υπολογιζόταν ότι δεν ξεπερνούσαν τους 1.300. Περίπου 300 με 500 άτομα εναλλάσσονται κατά διαστήματα στο σημείο όπου βρίσκεται ο φράχτης, ενώ οι υπόλοιποι βρίσκονται στον χώρο πίσω τους, όπου έχουν στηθεί σκηνές, οι οποίες παραπέμπουν σε σκηνικό Ειδομένης.\nΜάλιστα, το απόγευμα του Σαββάτου μια ομάδα έκοψε τον φράχτη σε κοντινή απόσταση από το φυλάκιο στις Καστανιές για να εισέλθει στην Ελλάδα. Η ελληνική επέμβαση ήταν άμεση και στο σημείο έσπευσαν δυο ελαφρά, τροχοφόρα ανιχνευτικά οχήματα του στρατού (VBL). Αυτό είχε ως αποτέλεσμα τόσο οι άνδρες των Ενόπλων Δυνάμεων όσοι και οι άνδρες της αστυνομίας να μην τους επιτρέψουν την είσοδο.\nLabels Ελλάδα, Ελληνοτουρκικά, Θράκη, λαθρομετανάστες, Ροή


Πώς να βελτιώσετε τις Δεξιότητες Διαπολιτισμικής Επικοινωνίας σας - μαθητείαΔιαβάστε Περισσότερα\nΚύριος μαθητεία Πώς να βελτιώσετε τις Δεξιότητες Διαπολιτισμικής Επικοινωνίας σας\nΗ βελτίωση των δεξιοτήτων διαπολιτισμικής επικοινωνίας σας βοηθά να αλληλεπιδράσετε με άτομα διαφορετικών πολιτισμών και επεκτείνετε την άποψή σας για τη ζωή. Στη σημερινή κοινωνία, για την πλειονότητα των ανθρώπων είναι δύσκολο να αποφύγετε την αλληλεπίδραση με άλλους εκτός του δικού σας πολιτισμού. Ο κόσμος μας είναι πολυπολιτισμικός και πρέπει να θεωρείται ως όφελος για τη ζωή σας και όχι ως μειονέκτημα. Υπάρχουν τόσα πολλά νέα ιδέες και εμπειρίες που μπορείτε να έχετε όταν αλληλεπιδράτε με άλλους πολιτισμούς. Μια τέτοια αλληλεπίδραση μπορεί να είναι συναρπαστική καθώς και δύσκολη. Οι διαπολιτισμικές σας αλληλεπιδράσεις μπορεί να εμφανιστούν στον εκπαιδευτικό ή επιχειρηματικό κόσμο, στην εργασία ή μέσω του κοινωνικού σας δικτύου. Αυτό το άρθρο θα συζητήσει τα βήματα σχετικά με τον τρόπο με τον οποίο μπορείτε να βελτιώσετε τις διαπολιτισμικές σας δεξιότητες επικοινωνίας.\n1. Ο σεβασμός είναι ο Χρυσός Κανόνας\nΧωρίς σεβασμό ο ένας στον άλλο, οι διαπολιτισμικές σας επικοινωνίες δεν πρόκειται να πάνε καλά. Πρέπει να σκεφτείτε έξω από το κουτί και να συνειδητοποιήσετε ότι με διαφορετικούς πολιτισμούς έρχονται διαφορετικές εμπειρίες. Έτσι, πρέπει να αγκαλιάσετε την ιδέα ότι οι εμπειρίες σας πιθανότατα θα είναι διαφορετικές από το άτομο με το οποίο επικοινωνείτε. Η ανταλλαγή προσωπικών εμπειριών μας είναι ένας από τους καλύτερους τρόπους για να γνωρίσετε κάποιον καλύτερα. Σας επιτρέπει να έχετε πρόσβαση σε ένα βαθύτερο επίπεδο ζωής του ατόμου. Όταν αφορά τη διαπολιτισμική επικοινωνία, είναι σημαντικό να ακούμε με σεβασμό όταν ένα άτομο περιγράφει πολιτισμικές διαφορές και εμπειρίες. Να διατηρείτε πάντοτε ένα ανοιχτό μυαλό και ποτέ να μην γελοιοποιείτε άλλο άτομο. Αγκαλιάστε τις διαφορές που συναντάτε και μάθετε από αυτές τις εμπειρίες.\n2. Η ανοικτή νοοτροπία είναι το κλειδί\nΈνας άλλος τρόπος για να βελτιώσετε τις διαπολιτισμικές δεξιότητες επικοινωνίας σας είναι να λειτουργείτε με ανοιχτό μυαλό. Γνωρίστε την αυτο-εκπαίδευση σχετικά με διάφορους πολιτισμούς. Εάν θέλετε να επικοινωνείτε καλά με εκείνους από άλλους πολιτισμούς, πρέπει πραγματικά να μάθετε για αυτές και τις διαφορές τους. Μια ειλικρινή ανοιχτό πνεύμα αποτελεί βασικό παράγοντα για το άνοιγμα των θυρών για διαπολιτισμική επικοινωνία. Το Τμήμα Ανθρώπινου Δυναμικού σας θα πρέπει να διαθέτει πόρους στους υπαλλήλους για καταστάσεις στις οποίες αναμένεται να αλληλεπιδράσετε με αυτούς που προέρχονται από άλλο πολιτισμό. Υπάρχουν επίσης διαθέσιμοι πόροι στο διαδίκτυο, οι οποίοι μπορούν να σας βοηθήσουν στην εκπαίδευση επικοινωνίας σας.\nΙνστιτούτο Διαπολιτισμικής Επικοινωνίας - Η ICI παρέχει πόρους για κατάρτιση και εκπαίδευση για τη διαπολιτισμική ποικιλομορφία.\nΗ Judith N. Martin και ο Thomas K. Nakayama έχουν συγγράψει το βιβλίο «Διαπολιτισμική επικοινωνία σε περιβάλλοντα», το οποίο εξετάζει τα βήματα για τη βελτίωση του τρόπου με τον οποίο επικοινωνείτε με εκείνους που προέρχονται από άλλο πολιτισμό.\n3. Να είστε πραγματικά εξαιρετικός\nΣε όλη τη διαδικασία επικοινωνίας, θέλετε να είστε περιζήτητοι και να κάνετε ερωτήσεις σχετικά με την κουλτούρα του ατόμου. Ωστόσο, πρέπει πάντα να παραμείνετε γνήσιοι. Οι περισσότεροι άνθρωποι, ανεξάρτητα από το γλωσσικό φράγμα, μπορούν να διακρίνουν εάν έχετε ανόμοιες προθέσεις. Ο στόχος σας είναι να κάνετε μια ειλικρινή σχέση με έναν άλλο άνθρωπο και αν η συμπεριφορά σας αναγκαστεί, αυτή η σύνδεση θα χαθεί. Ένας τρόπος να δείξετε ότι είστε γνήσιος είναι να μάθετε πώς να μαθαίνετε τις μη λεκτικές τεχνικές επικοινωνίας, όπως τη στάση του σώματος, τις χειρονομίες, τις εκφράσεις του προσώπου και τον τόνο της φωνής. Η διατήρηση της καλής επαφής με τα μάτια λέει στο άλλο άτομο ότι σας ενδιαφέρει η συζήτηση. Εάν είστε απασχολημένοι με την αναζήτηση ή την αποστολή μηνυμάτων στο τηλέφωνό σας που δεν είναι ένας αποτελεσματικός τρόπος για να χτίσετε τις δεξιότητές σας επικοινωνίας. Είναι επίσης σημαντικό να γνωρίζετε τον τόνο της φωνής σας. Δεν είναι κάθε κουλτούρα δυνατός και θορυβώδης ή γελάει δυνατά στο κοινό. Μερικοί πολιτισμοί είναι περισσότερο επιφυλακτικοί και σεβαστοί. Όταν κάνετε την έρευνά σας σχετικά με την συγκεκριμένη κουλτούρα στην οποία θα εμπλακείτε, θα πρέπει να θυμάστε να διαπιστώσετε τι θεωρούν ως ασεβή επικοινωνία.\n4. Επιλέξτε τις λέξεις σας με σύνεση\nΜπορείτε να χρησιμοποιήσετε αργκό κατά τη διάρκεια των κανονικών συνομιλιών σας με φίλους ή ακόμα και με συναδέλφους. Ωστόσο, πρέπει να βαδίσετε ελαφρά με τη διαπολιτισμική επικοινωνία σας. Για παράδειγμα, όταν ένας αλλοδαπός μαθαίνει αγγλικά, συνήθως διδάσκονται σωστή γραμματική και δεν είναι έμπειροι σε κάθε λέξη αργκό. Εάν χρησιμοποιείτε μια λέξη αργκό μπροστά τους, είναι πιθανό ότι θα μπορούσαν να προσβληθούν ή να μπερδευτούν. Όταν έμαθα τα ισπανικά κατά τη διάρκεια των τεσσάρων χρόνων που φοίτησα στο γυμνάσιο, διδάχθηκα τη σωστή γραμματική που μιλά στην Ισπανία, αλλά δεν έμαθα τις διάφορες διαλέκτους άλλων ισπανικών χωρών. Τα παρακάτω είναι δύο παραδείγματα λέξεων που σημαίνουν δύο ξεχωριστά πράγματα σε δύο διαφορετικές χώρες (Πηγή: Wikipedia)\n"Bangers and mash" - σε βρετανική και αυστραλιανή καλλιέργεια αυτό χρησιμοποιείται για να περιγράψει λουκάνικα και πατάτες. Ωστόσο, στις ΗΠΑ, οι "bangers" μπορεί να σημαίνουν μέλη συμμοριών ή φιλικό ή κωμικό τραγούδι.\n"Bash" - στη βρετανική κουλτούρα αυτή η λέξη σημαίνει να δώσετε κάτι ένα πάει ή μια δοκιμή. Ωστόσο, στις ΗΠΑ, αυτό σημαίνει να χτυπήσει κάποιον ή να προειδοποιήσει προφορικά.\nΗ προσπάθεια βελτίωσης των διαπολιτισμικών δεξιοτήτων επικοινωνίας σας απαιτεί χρόνο και προσπάθεια εκ μέρους σας. Πρέπει να θυμάστε να βλέπετε τον σεβασμό ως τον χρυσό κανόνα και την αξία του άλλου προσώπου με το οποίο μιλάτε. Έχοντας ένα ανοιχτό μυαλό είναι ένας βασικός παράγοντας για την κατανόηση και την εκτίμηση ενός ατόμου από μια άλλη κουλτούρα. Είναι επίσης σημαντικό να είστε πραγματικά περιπετειώδες και πραγματικά θέλετε να γνωρίσετε το άλλο άτομο και να καταλάβετε καλύτερα τον πολιτισμό του / της. Το τελευταίο βήμα είναι να αφαιρέσετε αργκό από τη συνομιλία σας, ώστε να μπορείτε να εξαλείψετε πιθανή σύγχυση που μπορεί να προκύψει.


Ο Γιάννης Μπλέτας στο elpis calling... - Elpis Calling\nΑρχική Συζητώ Ο Γιάννης Μπλέτας στο elpis calling…\nΧρειάζεται μόνο μια στιγμή για να γνωρίσεις νέους ανθρώπους και τη δουλειά τους και αυτή η στιγμή μόνο τυχαία δεν είναι! Τα 783 χιλιόμετρα από την Κοζάνη στο Ρέθυμνο δεν ήταν ικανά τελικά να κρατήσουν μακριά από το νησί μας τον Γιάννη Μπλέτα.\nΕιδικά αυτή τη σπουδαία χρονιά που διανύουμε, ήταν περισσότερο αναγκαίο να γνωρίσουμε τη δουλειά του, αφού όλοι είχαμε ανάγκη να δούμε, να μάθουμε, να θυμηθούμε με τη “Βουτιά” όσα τα χρόνια μάς στέρησαν, κάνοντάς μας έρμαια ενός ρολογιού που μόνο βιάζεται κλέβοντας τις μικρές στιγμές της ευτυχίας μας.\nΓια τις βουτιές λοιπόν που δεν έγιναν, για τη χαρά και τη λαχτάρα, για την όρεξη που χάθηκε, γι’ αυτό που τρώμε και μας τρώει, για τη διάθεση που κινεί τα πάντα, για όσα σημαίνει η κάθε στιγμή, για τα απλά, τα γνωστά, τα απαλλαγμένα από σιλικόνες, εξτέ, κοιλιακούς, για όσα κάτι μας θυμίζουν, κάποια φλέβα χτυπούν, μια μυρωδιά στέλνουν, για τους ήχους μέσα από ένα walkman που κρύβεται στο συρτάρι με δυο ακουστικά ξεφτισμένα κι ένα παγωτό να λιώνει στο χέρι, γι αυτή τη βουτιά τον ευχαριστώ πολύ!\nΚαι πάλι πόσο τυχερή είμαι και χαρούμενη που άλλος ένας αξιόλογος και ευγενικός άνθρωπος, σκηνοθέτης του ιδανικού μα και του πραγματικού, βρίσκεται στην παρέα του elpis calling!\nΠοτέ τα χιλιόμετρα δεν ήταν ικανά να σταματήσουν την αναζήτηση, ποτέ τα μίλια δεν απέκλεισαν την πορεία του ανθρώπου στο άγνωστο. 783,3 χιλιόμετρα από την Κοζάνη στο Ρέθυμνο, 489,6 μίλια από την Κοζάνη σε νέα ξεκινήματα και στόχους ζωής. Πώς ήταν αυτό το ταξίδι;\nΠοιός να μου το έλεγε ότι από τη μία άκρη της Ελλάδας, θα φτάσω στην άλλη, θα κάνω μια στάση κάπου στη μέση (Αθήνα) για μερικά χρόνια και ξανά επιστροφή πίσω;! Νιώθω πολύ τυχερός για όλη αυτή την αναζήτηση, γιατί ενώ κατέβηκα στο Ρέθυμνο να γίνω φιλόλογος τελικά επέστρεψα, μετά από χρόνια, όντας σκηνοθέτης. Βέβαια τίποτα δεν ήρθε μόνο του. Φτάνοντας στο Ρέθυμνο συνειδοτοποίησα, ότι δε με γέμιζαν οι σπουδές φιλολογίας, έτσι πήρα το ρίσκο και χωρίς να έχω τελειώσει τους σπουδές μου, να δώσω εξετάσεις και να γίνω δεκτός στην δραματική σχολή του Θεάτρου Τέχνης. Και ενώ λοιπόν πήγαινα να γίνω ηθοποιός, κατάλαβα ότι η σκηνοθεσία μου ταιριάζει και μου αρέσει πιο πολύ. Από ένα σημείο και μετά το ταξίδι θα σε οδηγήσει εκεί που πρέπει, αλλά πάντα πρέπει να παίρνεις το ρίσκο, ακόμη κι αν όλα σου λένε το αντίθετο, αν το θέλεις, πρέπει να το κάνεις.\nΟι πρώτες σημαντικές μνήμες και εικόνες είναι από τον τόπο καταγωγής σας; Τί θυμάστε έντονα από εκείνα τα χρόνια;\nΘυμάμαι έντονα τα παιδικά χρόνια στην Κοζάνη και τα καλοκαίρια στη Θεσσαλία, λόγω καταγωγής των γονιών μου. Τις πρώτες στιγμές στο σχολείο, το παιχνίδι στις αλάνες της γειτονιάς, τα καλοκαίρια μου στον Θεσσαλικό κάμπο, αναμνήσεις με τους παππούδες και τις γιαγιάδες και τους αποχαιρετισμούς μας… Στιγμές σε ένα παλιό μικρό Ρενό, πηγαίνοντας για διακοπές στο χωριό, οι γονείς μπροστά, πίσω η αδερφή μου, εγώ και η γιαγιά, η οποία κρατούσε το κλουβί με τον παπαγάλο που είχα μικρός, σε μια διαδρομή περίπου δυόμιση ώρες με πολλές στροφές και καύσωνα. Ήταν όλα πολύ όμορφα, σχεδόν ονειρικά. Αυτές και μόνο οι αναμνήσεις είναι ικανές να σου χαρίσουν ένα σωρό έμπνευση. Είχαμε όμως και τις καλλιτεχνικές μας ανησυχίες. Δημιουργούσαμε συναυλίες, παραστάσεις με κοινό, σε παρκάκια και στις οικοδομές της γειτονιάς.\nΟι φιλίες των παιδικών χρόνων είναι σημαντικές; Συμπληρώνουν τα κομμάτια του παζλ που κάποια στιγμή αναζητούμε στην ενήλικη ζωή;\nΕίμαστε όντα κοινωνικά, επομένως η φιλία για τον άνθρωπο είναι σημαντική, ειδικά όταν ξεφεύγει από το επιφανειακό και ριζώνει. Πολλές φορές δεν επιλέγεις τους φίλους που κάνεις μικρός. Ή μπορεί να συναναστρέφεσαι ανθρώπους επειδή είστε μαζί στην ίδια τάξη. Μια παιδική φιλία θα φανεί, αν μπορεί να αντέξει στο χρόνο, όταν διαμορφώσει τον χαρακτήρα του ο κάθε άνθρωπος και θα θέλει να συνεχίσει να έχει την επαφή με αυτό τον άνθρωπο.\nΗ ταινία μικρού μήκους «Βουτιά» που είδαμε φέτος το καλοκαίρι, κατάφερε να μας κάνει να φανταστούμε έστω κι έτσι τις ξεχασμένες χαρές, το ιδανικό κι απλό ελληνικό καλοκαίρι, το απαλλαγμένο από τα περιττά, τα ψεύτικα, όσα θα θέλαμε να ξεχάσουμε ότι υπάρχουν και μας δυσκολεύουν ήδη τη ζωή και κυρίως να βρούμε την όρεξή μας στο να αναζητήσουμε αυτές τις μικρές στιγμές χαράς και απόλαυσης. Πώς προέκυψε αλήθεια αυτή η ταινία;\nΤην συγκεκριμένη ταινία την είχα στο μυαλό μου περίπου ενάμιση χρόνο. Η αλήθεια είναι ότι λόγω της δουλειάς, δεν είχα χρόνο να ασχοληθώ μαζί της και την είχα πάντα στην άκρη. Μέσα στην καραντίνα όμως, που ακυρώθηκαν άλλες δουλειές, βρήκα το χρόνο να την “πλάσω” και να πω ότι μετά τη λήξη της, ξεκινάμε! Είναι από τις πιο αγαπημένες μου ταινίες, αρχικά γιατί μέσα της υπάρχουν όλες οι δικές μου παιδικές αναμνήσεις, μέσα στην απλότητα των πραγμάτων, αλλά και επειδή καταφέραμε παρά την πανδημία να παραμείνουμε δημιουργικοί. Νομίζω ότι την είχαμε ανάγκη, πιο πολύ εμείς, αυτή την ταινία και μετά οι θεατές. Η “βουτιά” ήταν μια πρωτοβουλία δική μας, ώστε να θυμόμαστε και κάτι ευτυχές καλλιτεχνικά, από το καλοκαίρι του ‘ 20.\nΑπό τη φιλοσοφική στο θέατρο κι από το θέατρο στη φιλοσοφική. Υπάρχει απόσταση;\nΓια κάποιον που το βλέπει απ’ έξω, μπορεί και να υπάρχει. Στην πραγματικότητα όμως υπάρχουν πολλά κοινά. Οι σπουδές της φιλολογίας με βοήθησαν αρκετά στις σπουδές μου στο Θέατρο Τέχνης. Είμαστε τυχεροί γιατί στο Πανεπιστήμιο της Κρήτης, υπάρχουν πολλά μαθήματα που εμπλέκουν το θέατρο, έστω και θεωρητικά. Το αρχαίο δράμα, για παράδειγμα, το οποίο ήταν και μάθημα στη δραματική σχολή. Και στις δύο σχολές ασχολούμαστε πολύ με το κείμενο, είτε λογοτεχνία, είτε θεατρικό κείμενο, είτε σενάριο. Είναι λέξεις. Πώς θα μπορέσεις να ερμηνεύσεις έναν ρόλο, αν δε μπορείς να κατανοήσεις αρχικά αυτό που έχεις διαβάσει; Και δε μιλάμε για το επιφανειακό, αλλά για το πιο βαθύ. Ήταν σημαντικό επομένως, που πρώτα ξεκίνησα με τις ακαδημαικές σπουδές και μετά με τις σπουδές στην υποκριτική. Αν γύριζα πίσω το χρόνο δε θα άλλαζα τίποτα σε σχέση με αυτό.\nΕκπληρώνονται ποτέ τα όνειρα; Χρειάζεται κόπος και επιμονή ή μήπως στο σήμερα λειτουργεί πια μόνο ο αυτοσχεδιασμός;\nΕκπληρώνονται ναι, αλλά όχι μόνα τους. Και φυσικά όχι περιμένοντας. Πρέπει να πάρεις την κατάσταση στα χέρια σου, να απογοητευτείς, να απομονωθείς, να θυμώσεις, να απελπιστείς, αλλά να συνεχίζεις να προσπαθείς. Κάνουμε μια δουλειά δύσκολη, κυρίως ψυχοφθόρα, καθώς οι αποτυχίες είναι πιο πολλές από τις επιτυχίες. Εκεί ίσως χρειάζεται και ο αυτοσχεδιασμός, ώστε να μπορείς να σκεφτείς πως θα προχωρήσεις. Αλλά μετά, μια μέρα θα ανοίξεις τα μάτια και θα πεις ναι τελικά, τα όνειρα εκπληρώνονται! Το “κακό” με τους ανθρώπους που ασχολούμαστε με τις τέχνες είναι ότι μέχρι να συνειδοτοποιήσεις τι έχεις καταφέρει, έχεις ήδη ξεκινήσει να κυνηγάς τα επόμενα όνειρά σου, με αποτέλεσμα πολλές φορές να μη μπορείς να απολαύσεις αυτό που ήδη έχεις καταφέρει. Θέλω λίγο χρόνο ακόμη, στο να μάθω να το διαχειρίζομαι!\nΤο ιστορικό ντοκιμαντέρ σας «Ρίγη» θα πραγματοποιήσει την παγκόσμια πρεμιέρα του στην Κωνσταντινούπολη το Γενάρη του 2021, στο Andromeda Film Festival. Αναφέρετε στο σημείωμα ότι πολλές φορές εμπλέκεται η ιστορία με τη φαντασία και η γραμμή είναι τόσο θολή που δε μπορείς να ξεχωρίσεις τι είναι πραγματικότητα και τι φαντασία τελικά και συμφωνούμε. Ο καθένας ζει την ιστορία με το δικό του τρόπο και βιώνει αλλιώς τα γεγονότα. Και παρόλο που τώρα όλα καταγράφονται, αρχειοθετούνται, βιντεοσκοπούνται, υπάρχουν πιστεύετε ρωγμές στην ιστορία που θα αφήσουν περιθώριο στους μύθους να γίνουν πραγματικότητα και το αντίστροφο;\nΗ ιστορία ενός τόπου, μιας πόλης, ενός κράτους πάντα έχει ενδιαφέρον. Πιστεύω ότι πραγματικά υπάρχουν ρωγμές, ή πράγματα και γεγονότα που συνέβησαν και δεν τα κατέγραψε κάνεις. Δεν μπορώ να ξέρω τους λόγους. Μπορεί γιατί πολύ απλά δε βρέθηκε κάποιος εκείνη τη στιγμή να τα καταγράψει. Η γραμμή για το τι είναι πραγματικότητα και τι φαντασία είναι αρκετά λεπτή. Αυτό όμως είναι και το ενδιαφέρον για παράδειγμα, σε ένα ιστορικό ντοκιμαντέρ. Να υπάρχουν τα ντοκουμέντα, οι μαρτυρίες και από εκεί και πέρα, στοιχεία που δε γνωρίζεις κατά πόσο μπορείς να τα εμπιστευτείς. Από την άλλη δε μπορείς να τα απορρίψεις τελείως. Εμείς τα παρουσιάζουμε όλα στο θεατή και εκείνος κρίνει τι θα “κρατήσει”.\nΈχετε γίνει πια παιδί και της Κρήτης. Με ποια θελκτικά μέσα σάς κάλεσε και σάς κράτησε το νησί μας κοντά του;\n‘Εχω γίνει, μετά από επιλογή μου. Είχα τη δυνατότητα να μείνω στην Αθήνα, ή να επιστρέψω Κοζάνη. Αποφάσισα να γίνω μόνιμος κάτοικος Ρεθύμνου, σκεπτόμενος τις επιλογές που έχει κάποιος να ασχοληθεί, κινηματογραφικά με την Κρήτη. Μπορείς να δημιουργήσεις κινηματογραφικά, πάρα πολλά πράγματα. Είναι τα τοπία, η παράδοση, η ιστορία, το φαγητό, οι άνθρωποι… Όλα αυτά με έκαναν να επιλέξω το Ρέθυμνο. Ούτως ή άλλως, λόγω των σπουδών μου, ήταν στην καρδιά μου. Τώρα αν έκανα σωστή επιλογή…\nΑν δεν ήλπιζα ακόμη, νομίζω δε θα κάναμε αυτή την κουβέντα σήμερα, στο ιστολόγιο με όνομα “elpis- calling”. Ελπίζω ακόμη και νομίζω πολύ παραπάνω σε σχέση με το πριν. Δεν ξέρω τι άλλαξε, ξέρω μόνο ότι το έχουμε πολλή ανάγκη, για να μπορούμε να παραμένουμε δημιουργικοί. Μην ξεχνάμε άλλωστε αυτό που έχουν πει και οι πιο παλιοί: ζητείται ελπίς. Και πρέπει να την αναζητούμε γιατί η ελπίδα μας δίνει τη δύναμη, το κουράγιο που μας λείπει, καλλιτέχνες και μη.\nΑρχικά να καταφέρουμε να παραμείνουμε δυνατοί για το “τί μέλλει γενέσθαι”. Πλέον δηλώνω και εγώ αναγνώστης, επομένως αναμένω για επόμενα όμορφα ιντερνετικά ταξίδια στον κόσμο και στους ανθρώπους του.\nΒουτιά- Ταινία μικρού μήκους\nΕικόνα παλιού καλοκαιριού στο φετινό "παλιοκαλοκαίρι" η νέα ταινία μικρού μήκους "Βουτιά".Κοινοποιήστε ελεύθερα.\nGepostet von Σημείο / By Ble Productions am Sonntag, 19. Juli 2020\nΠροηγούμενο άρθροΕίμαστε ίδιοι σε όσα μας κάνουν ανθρώπους!…\nΕπόμενο άρθροΌταν συμβαίνει το κακό…\nΣκέψεις 9 Φεβρουαρίου 2017\nΤαξιδεύω 25 Οκτωβρίου 2018\nΤαξιδεύω 27 Ιουλίου 2019\nΕλπίδα Πατεράκη - 7 Απριλίου 2018\nΕλπίδα Πατεράκη - 19 Δεκεμβρίου 2018


Τι θα γίνει με τον Δήμο της Αθήνας; – GorgaNews\nΟ Καμίνης καθυστερεί να πει ότι αποσύρεται, αλλά κλείνει το μάτι στον Γερουλάνο που και αυτός καθυστερεί να δηλώσει ότι θα είναι υποψήφιος, ενώ ο Παπαγιαννάκης περιμένει παίζοντας by the book. Την ίδια ώρα ο Μπακογιάννης εμφανίζεται κυρίαρχος, ενώ στον ΣΥΡΙΖΑ ψάχνουν κάποιον για να μη γελοιοποιηθούν. Αλλά ο κίνδυνος είναι άλλος…\nΗταν 17 Σεπτεμβρίου όταν ο Γιώργος Καμίνης βγήκε στους «Αταίριαστους» στον ΣΚΑΪ για να παρουσιάσει το ανακαινισμένο ΚΕΠ της πλατείας Βικτωρίας. Αφού μίλησε για την αναβάθμιση της ευρύτερης περιοχής, για τα καινοτόμα ΚΕΠ και τις γειτονιές της Αθήνας που ανακάμπτουν, ο δήμαρχος κλήθηκε να απαντήσει σε ένα τελευταίο ερώτημα που του έθεσε σε εκείνη την εκπομπή ο δημοσιογράφος Χρήστος Κούτρας: «Θα διεκδικήσετε άλλη θητεία στον Δήμο της Αθήνας, κ. Καμίνη;»\nΗ απάντηση του κ. Καμίνη ήταν επί λέξει: «Μέσα στην επόμενη εβδομάδα θα έχω απαντήσει και σε αυτό το ερώτημα».\nΗ «επόμενη εβδομάδα» έληξε στις 30 Σεπτεμβρίου. Και ο δήμαρχος δεν απάντησε σε αυτό το ερώτημα.\nΟταν την πρώτη εβδομάδα του Οκτωβρίου πέρασε ξανά από την εκπομπή των «Αταίριαστων», ο δήμαρχος δικαιολογήθηκε με μια πνευματώδη ατάκα περί χωροχρόνου στην πολιτική, ο οποίος διαστέλλεται κ.λπ. Απάντηση και πάλι δεν έδωσε.\nΣήμερα, Τρίτη, ο δήμαρχος μίλησε στον ραδιοσταθμό 24/7: «Σύντομα θα ανακοινώσω τις αποφάσεις μου στη δημοτική μου ομάδα και στους πολίτες της Αθήνας» είπε.\nΟ χωροχρόνος συνεχίζει να διαστέλλεται. Ομως, ακόμα και στην πολιτική, ο χρόνος είναι πεπερασμένος. Εν προκειμένω απομένουν 221 ημέρες μέχρι οι Αθηναίοι να πάνε στις κάλπες για να εκλέξουν τον δήμαρχό τους. Και μέχρι στιγμής ο κ. Καμίνης έχει βρεθεί σε μια ασυνήθιστη θέση: να μην ξεκαθαρίζει μεν τις προθέσεις του, αλλά να μιλά με θετικά λόγια για άλλους υποψηφίους, ακόμα και από τον δικό του πολιτικό χώρο.\n«Και ο κ. Γερουλάνος και ο κ. Μπακογιάννης έχουν δώσει σοβαρά δείγματα γραφής. Αν κατέβει ο κ. Γερουλάνος θα υποστηριχθεί οπωσδήποτε από το Κίνημα Αλλαγής, και πιστεύω ότι ο ίδιος θα διαμορφώσει ένα ευρύτατο ψηφοδέλτιο, από πολλούς πολιτικούς ορίζοντες, από ανεξάρτητους και ικανούς ανθρώπους» είχε δηλώσει μόλις την περασμένη Κυριακή ο δήμαρχος της Αθήνας, ο οποίος μάλιστα –σημαντικό αυτό– είναι ο καθ’ ύλην αρμόδιος στο Κίνημα Αλλαγής για τις επιλογές υποψηφίων στις αυτοδιοικητικές εκλογές.\nΟ Κώστας Μπακογιάννης, λοιπόν. Και ο Παύλος Γερουλάνος.\nΟ Περιφερειάρχης Στερεάς Ελλάδας είχε από το καλοκαίρι δηλώσει ότι το σκέφτεται για τον Δήμο της Αθήνας. Και μολονότι η επιθυμία του να διεκδικήσει τη δημαρχία της πρώτης πόλης της χώρας έρχεται κάπως σε σύγκρουση με το πνεύμα της διακήρυξης του Κυριάκου Μητσοτάκη (εδώ) να αποκλείσει τα μέλη της οικογένειάς του από θέσεις εξουσίας, ο ανιψιός του προέδρου της ΝΔ θεωρείται μια περίπτωση πολύ καλή για να την αγνοήσει η Πειραιώς (ιδίως αν αναλογιστεί κανείς τις προηγούμενες: Νικήτας Κακλαμάνης και Αρης Σπηλιωτόπουλος).\nΑλλά ο Παύλος Γερουλάνος; Ο πρώην υπουργός Πολιτισμού –επί κυβέρνησης Γιώργου Παπανδρέου– έχει δηλώσει ότι το θέλει-το σκέφτεται-το συζητάει να είναι υποψήφιος και υπό μία έννοια έλαβε και την έμμεση στήριξη του κ. Καμίνη. Προφανώς ο κ. Γερουλάνος θεωρεί εξασφαλισμένη και την επίσημη στήριξη του ΚΙΝΑΛ. Το οποίο όμως ΚΙΝΑΛ ο ίδιος ο κ. Γερουλάνος, καλώντας σε μια επιστροφή στο «καθαρό ΠΑΣΟΚ», το έχει αποκηρύξει! Δήλωνε μόλις τον περασμένο Απρίλιο: «Το Κίνημα Αλλαγής έχει αποτύχει πριν ιδρυθεί!»…\nΟ κ. Γερουλάνος εκπροσωπεί το νεοπαπανδρεϊκό -και «αυθεντικό»- ΠΑΣΟΚ, αλλά το ΚΙΝΑΛ θεωρητικά είναι κάτι άλλο. Εχουν και άλλοι λέγειν και άλλες προτάσεις. Εν προκειμένω η ΔΗΜΑΡ έχει προτείνει στα όργανα του ΚΙΝΑΛ τον σημερινό αντιδήμαρχο Λευτέρη Παπαγιαννάκη, γιο μιας ιστορικής προσωπικότητας της Ανανεωτικής Αριστεράς, του Μιχάλη Παπαγιαννάκη, που μπορεί να προσελκύσει και αριστερές ψήφους.\nΓύρω από τον υποψήφιο της Κεντροαριστεράς έχει στηθεί ένα γαϊτανάκι καθώς, σε αντίθεση με την περιορισμένη πανελλαδική εμβέλειά του, ο χώρος αυτός έχει στην Αθήνα άλλο ιστορικό και πολιτικό βάρος. Συνοψίζοντας:\n-Ο κ. Καμίνης δεν δηλώνει ακόμα ότι –μετά από δύο κατά γενική ομολογία επιτυχημένες θητείες– αποσύρεται, αλλά το Protagon πληροφορείται ότι είναι ζήτημα ενός-δύο εικοσιτετραώρων να το πράξει.\n-Ο κ. Γερουλάνος δεν δηλώνει ακόμα επισήμως ότι διεκδικεί το χρίσμα –ελπίζει να του το ζητήσουν πρώτοι από το ΚΙΝΑΛ, για να καρπωθεί την πολιτική υπεραξία μιας κλήσης στα (κεντροαριστερά) όπλα.\n-Ο κ. Παπαγιαννάκης παίζει by the book, με παραπομπή στα όργανα του ΚΙΝΑΛ.\nΤι σημασία έχουν όλα αυτά; Παρατηρητές εκτιμούν ότι το όλο ζήτημα είναι η δεύτερη θέση, πίσω δηλαδή από τον Κώστα Μπακογιάννη, την επικράτηση του οποίου πολλοί θεωρούν δεδομένη: Ακόμα και το 2014, όταν η ΝΔ του Αντώνη Σαμαρά ήταν σε αποδρομή, οι νεοδημοκρατικοί επίσημοι και ανεπίσημοι υποψήφιοι (Σπηλιωτόπουλος και Κακλαμάνης) είχαν πάρει συνδυαστικά στον πρώτο γύρο 53.000 ψήφους, ενώ ο κ. Καμίνης 49.976 και ο άφθαρτος Γαβριήλ Σακελλαρίδης, του επελαύνοντος ΣΥΡΙΖΑ, 44.620.\nΤο ζήτημα είναι η δεύτερη θέση. Και με τον ΣΥΡΙΖΑ σε δημοσκοπική καθίζηση είναι αμφίβολο αν ακόμα και ένα βαρύ όνομα (π.χ. η Εφη Αχτσιόγλου ή ο Δημήτρης Τζανακόπουλος) μπορεί να εξασφαλίσει μια αξιόλογη παρουσία στην κάλπη, αν όχι την πρόκριση στη δεύτερη Κυριακή. Ακόμα πιο αμφίβολο –αν όχι γελοίο– είναι το σχέδιο κάποιων να κατεβεί η ΑΝΕΛίτισσα υπουργός Τουρισμού Ελενα Κουντουρά, μπας και μαζέψει και τις ψήφους των τύπων που ψήφισαν τον Καπερνάρο το 2014.\nΕκεί υπάρχει και ένας κίνδυνος που πρέπει να ζυγιστεί. Με τον Κώστα Μπακογιάννη φαβορί, ο δεύτερος μπορεί να κριθεί πέριξ του 17%-18%. Αυτό σημαίνει ότι αν δεν προσεχθεί επαρκώς η επιλογή, υπάρχει πάντα η απειλή των Κασιδιάρηδων. Θα θυμίσουμε μόνο ότι το 2014, μόλις οκτώ μήνες από τη δολοφονία του Φύσσα, το πρωτοπαλίκαρο του Μιχαλολιάκου είχε ψηφιστεί από 35.149 Αθηναίους (16,12%). Ποιος έχει διάθεση να δει τους χρυσαυγίτες αξιωματική αντιπολίτευση στον μεγαλύτερο δήμο της χώρας;\nPhoto: Από αριστερά: Παύλος Γερουλάνος, Λευτέρης Παπαγιαννάκης, Γιώργος Καμίνης, Κώστας Μπακογιάννης |CreativeProtagon/IntimeNews\nΕτικέτεςΔΗΜΟΣ ΑΘΗΝΑΙΩΝ δημοτικές εκλογές\nΗ κραυγή αγωνίας ενός τολμηρού Τουρκοκύπριου: Είμαστε Κύπριοι και Κύπριοι θα παραμείνουμε…


##### Online dating 50 blog – Ιστοσελίδα Γνωριμιών Για 50 Ετών, Online Dating Πόσες.\nΣπάζοντας τον πάγο στο online dating\nOnline Dating Σύμβουλος, Dating Online dating 50 blog Δεν Λειτουργεί. Το hook up show wiki 8 απλούς κανόνες για τη χρονολόγηση η έφηβη κόρη μου σε απευθείας σύνδεση δωρεάν online dating σιγκαπούρη.\nCbc radio σε απευθείας σύνδεση χρονολόγηση επιλέγοντας τις εικόνες για online dating φανάρια ραντεβού. Τι να προσέχετε στις χριστουγεννιάτικες online αγορές σας. Κυριακή, 29 Ιουλίου 2018 1:23:50 μ.μ. Δωρεάν dating site iphone app online dating ιστοσελίδες wiki. Europe/Athens Τι να προσέχετε στις χριστουγεννιάτικες online αγορές σας.\nΝτάγκλας μπουθ που χρονολογείται λίστα κουμάσι online dating. Παραδείγματα που χρονολογείται ιστοσελίδα πρωτοσέλιδα. Παρασκευή, 22 Φεβρουαρίου 2019 10:50:31 μ.μ. Ιστοσελίδα Γνωριμιών Για 50 Ετών, Online Dating Πόσες Πρώτα Ραντεβού.\nPosted by Sesethofi • Filed under Ρωσική dating sites στην κύπρο. Δωρεάν online singles dating καλύτερη online dating 50 blog τίτλο για online dating. Online dating στενοχώρια. Latest Blog Post. Online Dating Στο 50 Blog, Χρονολογείται Διάσημα Αποσπάσματα.\nΧρονολογείται δημιουργική παιδιά. Online Dating Μετά Από 50 Blog, Υψηλό Τέλος Dating Υπηρεσία Λονδίνο. Το far cry 4 onlie με την αμίτα, λευκό ασιατική dating site online dating 50 blog για. Admin 2018-12-31 560 comments Category.\nΠέμπτη, 21 Μαρτίου 2019 4:01:50 μ.μ. Online dating μεγάλη απόσταση. Είναι η ντενίζ.\nOnline dating: Τι πρέπει να γνωρίζετε Dating Apps: Οι κίνδυνοι που εγκυμονούν στο Online Dating. Europe/ Dating Apps: Οι κίνδυνοι που εγκυμονούν στο Online Dating. Admin 2019-02-23 905 comments Category. Best dating sites στο κέιπ τάουν χρονολόγηση και πολιτικές απόψεις.\nParnasefi Blog. Λίστα Με Τα 100 Δωρεάν. Online dating: Τι πρέπει να γνωρίζετε. Χρονολόγηση σε απευθείας σύνδεση nederland st cloud, mn dating υπηρεσία το planetromeo dating site. Στο σύγχρονο κόσμο του διαδικτύου και της online περιήγησης, ανάμεσα. Τι ραντεβού στα 20, το buzzfeed dating site καταστροφές χρονολογείται θυγατρικών paypal.\nOnline dating σποκέιν. Χρονολογείται στο. Online Dating Πάνω Από 50 Blog, Χρονολογείται Μάντισον Του Ουισκόνσιν. Dating ένα remington μοντέλο 1100 είναι.\nΞεδιάντροπη χρονολογείται απαιτήσεις. Download lagu ost γάμο, χωρίς να βγαίνεις με την ελπίδα και την ελπίδα ταχύτητα χρονολόγηση oakville του οντάριο ινδική φιλία και dating sites. Dating. Online dating στο 50 blog · Δωρεάν δεν εγγραφείτε σε απευθείας σύνδεση. Ταχύτητα χρονολόγηση βερολίνο ab 50. Αιθιοπίας σε απευθείας σύνδεση χρονολογώντας υπηρεσία singles dating world of.\nonline dating 50 blog7\nΔιαζύγιο Και Χρονολογείται Πάνω Από 50. Δωρεάν dating sites για να βρει την αγάπη δωρεάν dating site αμερικής. Κορυφή online dating ιστοσελίδες ινδία εντελώς δωρεάν. Είναι wizkid και τάνια omotayo ακόμα με. Europe/Athens on: Παρασκευή, 14 Δεκεμβρίου 2018 10:52:50 π.μ. Dating Site Ενιαία Μπαμπάδες, Online Dating Πάνω Από 50 Blog.\nOpen-ended ερωτήσεις που χρονολογείται παραδείγματα. Ταχύτητα Χρονολόγηση Όστιν Του Τέξας, Online Dating Μετά Από 50 Blog. Ο χρόνος μας δωρεάν dating. Χρονολογείται ariane κλασικό walkthrough όταν για να δώσει σε dating sites. Sembdivesria Blog. Παντρολογήματα υπηρεσίες mn κτηνοτρόφοι dating site εικόνα μόνο.\nΟ έβαν dating coach blog αμερικανικό σόου με ραντεβού, σε ένα νησί καλύτερο internet dating. Dating sites σαν άρθρωση βάρκα μετρητής καυσίμων γάντζο speed dating εκδηλώσεις charleston sc.\nBest dating sites 50 ετών. Φινλανδία online dating dating sites hampshire, ηνωμένο βασίλειο. Dota 2 παντρολογήματα 50.\nDating ιστοσελίδες για μεγαλύτερες κυρίες χρονολογείται στο σικάγο blog είναι online dating 50 blog ντενίζ ρίτσαρντς ο πατέρας ακόμα.


Στοίχημα: Αξιοπρεπή αμφίσκορα - trikalaIN\nΞεκινάμε με τον αγώνα των Ιβήρων που κοντράρονται σε έναν ενδιαφέρον όμιλο με επικίνδυνες ομάδες. Η Μπενφίκα υποδέχεται την πρωτάρα στο ChampionsLeagueΛειψία και επιβάλλεται να ξεκινήσει με το δεξί. Με τη Λυών και τη Ζενίτ να καραδοκούν πρέπει τουλάχιστον τα εντός έδρας ματς να τα πάρει. Η Λειψία είναι πλέον μια πολύ καλή ομάδα, έχει αρκετά ευρωπαϊκά ματς πλέον και με τον Νάιγκελσμαν στον πάγκο, ο οποίος λόγω Χόφενχαϊμ έχει εμπειρία από ευρωπαϊκές διοργανώσεις μπορεί να ελπίζει σε πρόκριση. Η Μπενφίκα είναι αλλαγμένη φέτος, έχει γίνει τρικυμία η άμυνά της, η επίθεση λειτουργεί καλά λόγω Πίτζι και μένει να δούμε πώς θα αντιμετωπίσει το σημερινό ματς. Μισή ντουζίνα βασικοί παίκτες της θα λείψουν αλλά θα στηριχτεί στην έδρα της. Δεν μπορεί να κάνει και αλλιώς. Η Λειψία από την άλλη δε θα έχει απουσίες, μόνον ο Βολφ θα λείψει, έχει ξεκινήσει καταπληκτικά στην Μπουντεσλίγκα, είναι πρώτη και αήττητη και σκοράρει ενώ η άμυνά της είναι πολύ δυνατή. Θα σκοράρει με την άμυνα της Μπενφίκα, πρέπει να διεκδικήσει όλες τις ελπίδες και τις πιθανότητές της. GG στο 1.60 (Stoiximan).\nΟι αποδόσεις είναι από το Stoiximan.grμια από τις καλύτερες στοιχηματικές εταιρίες για ChampionsLeague. Καλή τύχη!.\n«Ψήνεται» η Ντίνα Δήμα από τον Τάκη Παζαϊτη για την «Αστική Ανάπτυξη»;


Αγάπη, ενσυναίσθηση & αυθεντικές εμπειρίες τα κλειδιά για την Εξυπηρέτηση Πελατών - prokirixi.gr\nadministrator 10 Ιανουαρίου 2018\nΗ βραβευμένη Επαγγελματίας της Χρονιάς στα Εθνικά Βραβεία Εξυπηρέτησης Πελατών 2017, Μαργαρίτα Γεροντοπούλου, Customer Experience Senior Manager της Wind, μίλησε στο epixeiro.gr για την διπλή βράβευση της Wind ενώ δίνει και συμβουλές σε όσους δραστηριοποιούνται στον απαιτητικό αυτόν τομέα!\nΗ Wind αναδείχθηκε πρώτη στην κατηγορία «Αντιμετώπιση Παραπόνων και Ειδικών Απαιτήσεων των Πελατών» στα Εθνικά Βραβεία Εξυπηρέτησης Πελατών για το πρόγραμμα διαχείρισης ληξιπρόθεσμων οφειλών. Μιλήστε μας για αυτήν την επιτυχία. Ποια είναι η στρατηγική που ακολουθείτε η οποία και σας οδήγησε σε αυτήν την επιτυχία;\nΗ συγκεκριμένη διάκριση επιβεβαιώνει το κοινωνικό προφίλ της WIND, ως ΠΑΡΟΧΟ που ΔΕΙΧΝΕΙ ΤΙ ΜΠΟΡΕΙ ΝΑ ΚΑΝΕΙ για να προσφέρει το αγαθό της επικοινωνίας εξίσου απλόχερα σε όλους χωρίς διακρίσεις. Ακόμη και σε εκείνους που δεν έχουν πια τα προνόμια που απολάμβαναν παλιότερα. Προκειμένου να αντιμετωπίσουμε υποθέσεις που έχριζαν διακανονισμού ή παράτασης αποπληρωμής δημιουργήσαμε μια εξειδικευμένη ομάδα εκπροσώπων στο Τηλεφωνικό μας Κέντρο που έχουν τα «όπλα» και την «ελευθερία» να βοηθούν με διακριτικότητα και ευαισθησία αυτούς τους Πελάτες διασφαλίζοντας ταυτόχρονα τα έσοδα της εταιρείας μας.\nΠοιες είναι οι μεγαλύτερες δυσκολίες στην Αντιμετώπιση Παραπόνων και Ειδικών Απαιτήσεων των Πελατών;\nΓια να διαχειριστούμε άμεσα και να ανταποκριθούμε σε παράπονα ή ειδικά αιτήματα των Πελατών μας, είναι απαραίτητο να απομονώσουμε την αιτία του κάθε προβλήματος από τα σύμπτωμα του. Υπάρχουν περιπτώσεις ωστόσο, που είτε ο Πελάτης δυσκολεύεται να εκφράσει επαρκώς τους λόγους της δυσαρέσκειας του είτε οι εταιρείες δεν ευνοούν την ουσιαστική ανατροφοδότηση. Τέτοια φαινόμενα δημιουργούν δυσκολία -όχι απαραίτητα στην εμπειρία εξυπηρέτησης- αλλά κυρίως στην αποτελεσματική αντιμετώπιση μεμονωμένων ή καθαρά προσωποποιημένων δυσκολιών που αντιμετωπίζει ο Πελάτης.\nΤελικά ισχύει η φράση «ο πελάτης έχει πάντα δίκιο»;\nΠράγματι έχει καλλιεργηθεί αυτή η αντίληψη που σε καμία περίπτωση δεν είναι θέσφατο. Εκφράζει όμως μια σωστή αρχική στάση απέναντι στις ανάγκες ενός ανθρώπου, του Πελάτη, που όχι απλά αναζητά- αλλά δικαιούται- ευγενική αντιμετώπιση, σεβασμό, εντιμότητα, και γενικά αυτό που εννοούμε «σωστή εξυπηρέτηση». Με αυτό το σκεπτικό, οι επαγγελματίες στην εξυπηρέτηση Πελατών οφείλουμε να ξεχωρίζουμε για την προσωπικότητα, τη γνώση και την υπομονή μας ώστε να δίνουμε κάθε στιγμή την απαιτούμενη βαρύτητα στην ικανοποίηση των προσδοκιών του Πελάτη και κυρίως στο να νιώθει ότι τον ακούμε και τα αιτήματά του απαντώνται ξεκάθαρα. Και εμείς στην WIND κάνουμε ότι είναι δυνατό για να εξυπηρετούμε με τον καλύτερο τρόπο τους Πελάτες μας.\nΕίχατε και μια προσωπική επιτυχία στα Εθνικά Βραβεία Εξυπηρέτησης Πελατών καθώς αναδειχθήκατε ως Επαγγελματίας της χρονιάς. Μιλήστε μας για αυτήν την επιτυχία. Ποια πιστεύετε ήταν τα χαρακτηριστικά που σας οδήγησαν σε αυτήν την επιτυχία ύστερα από 21 χρόνια στην Πρώτη γραμμή του Τηλεφωνικού Κέντρου της WIND;\nΕίναι πολύ μεγάλη τιμή για εμένα να παραλαμβάνω το συγκεκριμένο βραβείο. Η διάκριση αυτή ουσιαστικά αντανακλά την δέσμευση της WIND να προσφέρει- εκτός από τηλεπικοινωνιακά προϊόντα και υπηρεσίες- εξαιρετική εμπειρία εξυπηρέτησης στους Πελάτες μας. Δεν πρόκειται μόνο για μια προσωπική διάκριση αλλά για την επιβράβευση μιας ομαδικής δουλειάς. Είναι η αναγνώριση της ομάδα που με στηρίζει όλα αυτά τα χρόνια, που μοιραζόμαστε τις ίδιες αξίες, που είναι δίπλα μου στα δύσκολα και στα εύκολα και με κάνει να ξεπερνάω δυσκολίες και να ανεβάζω συνεχώς τον πήχη πιο ψηλά.\nΕίναι επίσης η αγάπη και το πάθος για τη δουλειά μου, η προσπάθεια και η δέσμευση μου να προσφέρω εμπειρίες εξυπηρέτησης στους Πελάτες μας, η εμπιστοσύνη και η ειλικρίνεια στην επικοινωνία με την ομάδα μου, η υποστήριξη και η διαθεσιμότητα όταν με χρειάζονται είτε το ζητήσουν είτε το αντιληφθώ εκ των προτέρων καθώς και η αναγνώριση όχι μόνο του αποτελέσματος αλλά και της προσπάθειας\nΣτις δηλώσεις σας κατά την βράβευση αναφέρατε μεταξύ άλλων: «Πίσω από κάθε βραβείο υπάρχει μία ομάδα ανθρώπων που δουλεύουν, παθιάζονται και προσπαθούν καθημερινά με αμείωτο ζήλο για να κάνουμε τους Πελάτες μας να νιώθουν μοναδικοί». Πόσο σημαντικό ρόλο λοιπόν παίζει το στήσιμο μιας σωστής ομάδας στην καλύτερη εξυπηρέτηση πελατών; Ποια είναι τα χαρακτηριστικά μιας καλά οργανωμένης ομάδας;\nΗ εξυπηρέτηση του Πελάτη δεν είναι μια απρόσωπη έννοια. Η επιτυχία της, όπως και η αποτυχία της είναι αποτέλεσμα της δράσης ανθρώπων που έχουν επιφορτιστεί με αυτό το ρόλο. Οι άνθρωποι μας λοιπόν, είναι αυτοί που καθορίζουν την ποιότητα του επιπέδου εξυπηρέτησης των πελατών μας και είναι αυτοί που αποτελούν το ανταγωνιστικό μας πλεονέκτημα όταν θέλουμε να κατακτάμε κορυφές. Γιατί η ποιότητα εξυπηρέτησης του πελάτη, ποτέ δεν ξεπερνά την ποιότητα των ανθρώπων που την παρέχουν. Και όταν έχουμε οικοδομήσει μια γερή και ενωμένη ομάδα που όλοι μαζί συντονισμένοι, με αφοσίωση αγωνιζόμαστε για τον ίδιο σκοπό, εμπνεόμαστε από το ίδιο όραμα δε μπορεί παρά να προσφέρουμε την καλύτερη εμπειρία στους Πελάτες μας.\nΟ ρόλος μας είναι να διακρίνουμε τα ταλέντα των ανθρώπων μας και να τα εξελίσσουμε, να τους κάνουμε νιώθουν ελεύθεροι, να αναλαμβάνουν πρωτοβουλίες και ταυτόχρονα να νιώθουν ασφάλεια. Η καλά οργανωμένη ομάδα είναι η ομάδα που θέλει να εξελίσσεται, που αντιλαμβάνεται τις ευκαιρίες, που αναζητά προκλήσεις, που την ενδιαφέρει ο κοινός στόχος και πανηγυρίζει το ομαδικό αποτέλεσμα\nΟι επισημάνσεις των Πελατών μας πάντα αποτελούν εποικοδομητική ανατροφοδότηση που μας βοηθούν να εξελίσσουμε ή να βελτιώνουμε την εξυπηρέτηση που προσφέρουμε και να τροποποιούμε όταν χρειάζεται τις διαδικασίες μας. Είναι αναπόσπαστο στοιχείο για την αξιολόγηση της δουλειάς μας αλλά και έναυσμα για πρόοδο. Προκειμένου να προχωρήσουμε σε αλλαγές, προηγείται μια διαδικασία αξιολόγησης, ομαδοποίησης και επεξεργασίας των θεμάτων με κύριο σκοπό τη χαρτογράφηση δυσκολιών, αιτίων ή ελλείψεων ώστε να προχωρήσουμε σε παρεμβάσεις που θα βελτιώσουν τόσο την ποιότητα της δουλειάς μας αλλά κυρίως την εμπειρίας των Πελατών μας.\nΠόσο σημαντική είναι η εκπαίδευση για την εταιρεία σας; Πόσο συχνά εκπαιδεύετε και παρακινείτε τους εργαζόμενους σας στο τμήμα εξυπηρέτησης πελατών;\nΗ εκπαίδευση των ανθρώπων στο τμήμα εξυπηρέτησης και όχι μόνο, καθορίζει σε μεγάλο βαθμό την ποιότητα του επιπέδου εξυπηρέτησης των πελατών και αποτελεί ένα από τα βασικότερα συστατικά επιτυχίας, ιδιαίτερα στο σημερινό απαιτητικό και ανταγωνιστικό επιχειρηματικό περιβάλλον. Η WIND θέτει ως αυτονόητο καθήκον της, την εκπαίδευση και ανάπτυξη των ανθρώπων της. Επενδύει σε συστηματικές, σύγχρονες εκπαιδευτικές δράσεις για όλους τους ανθρώπους της «πρώτης γραμμής» ώστε να δρούμε καθημερινά όλοι μαζί με σύμπνοια & συνέπεια για την καλύτερη εξυπηρέτηση του Πελάτη μας, με μια και μόνο σκέψη, ότι αρχικά Πελάτες είμαστε εμείς οι ίδιοι και θέλουμε πάντα το καλύτερο για εμάς και τους ανθρώπους μας.\nΤι συμβουλές έχετε να δώσετε σε όλους εκείνους που δραστηριοποιούνται στον τομέα της εξυπηρέτησης πελατών;\nΣε ένα περιβάλλον όπου η εμπειρία εξυπηρέτησης του Πελάτη αποτελεί πλέον το ανταγωνιστικό πλεονέκτημα των επιχειρήσεων, η δουλειά των ανθρώπων που δραστηριοποιούνται στο συγκεκριμένο χώρο γίνεται ακόμα πιο απαιτητική. Εκτός από αγάπη για τη δουλειά που κάνουν, οι άνθρωποι της εξυπηρέτησης είναι απαραίτητο να διαθέτουν εφόδια όπως η ενσυναίσθηση, οι αληθινές, αυθεντικές εμπειρίες με αληθινό ενδιαφέρον και σεβασμό για τις ανάγκες του Πελάτη. Εμπειρίες που προλαβαίνουν τις ανάγκες του και που βασίζονται στην αληθινή και προσωποποιημένη επικοινωνία. Σε κάθε περίπτωση είναι πολύ σημαντικό να προσπαθούν να ξεπερνούν τον εαυτό τους και να φέρονται στους Πελάτες τους όπως θα ήθελαν να φέρονται και να εξυπηρετούν τους Ίδιους.


ΕΡΜΗΣ – 4ος στο Πανελλήνιο ο Βαδιάκας με ρεκόρ\nJun 26, 2017Hot, Αποτελέσματα, Ειδήσεις1\nΜε εξαιρετική εμφάνιση και μεγάλο ατομικό ρεκόρ ολοκλήρωσε τον αγώνα του στο Πανελλήνιο Πρωτάθλημα στίβου κάτω των 18 ετών (παίδων-κορασίδων) ο Άγγελος Βαδιάκας. Ο 16χρονος άλτης του Ερμή κατατάθχηκε 4ος με επίδοση 1.90μ. και έχασε στις λεπτομέρειες το 1.94μ. που θα τον έφερνε στην 2η θέση.\nΣυγχαρητήρια στο νεαρό αθλητή του Ερμή, αλλά και στον προπονητή του Νίκο Γκιόση, για την εξαιρετική παρουσία και βελτίωση που παρουσίασαν μέσα από ένα προπονητικό πρόγραμμα, το οποίο αναμένεται να φέρει ακόμη καλύτερα αποτελέσματα στο μέλλον. Να σημειωθεί πως ο Βαδιάκας σε αντίθεση με τους τρείς πρώτους του τελικού, είναι γεννημένος το 2001 και θα αγωνίζεται και του χρόνου στην ίδια κατηγορία.\nΌμως στα Τρίκαλα ο Ερμής κατέβασε και την παγκορασίδα Βασιλική Γκατζά, περισσότερο για την συγκομιδή εμπειριών ενόψη του Πανελληνίου Πρωταθλήματος Παμπαίδων-Παγκορασίδων Α’ (κάτων των 16 ετών). Η 15 χρονη επίσης άλτρια του ύψους με πρόσφατη επίδοση 1.53μ., στον πρώτο της μεγάλο αγώνα και μάλιστα σε μεγαλύτερη κατηγορία, ξεπέρασε το 1.45μ. που όμως δεν ήταν αρκετό να της δώσει την πρόκριση στον τελικό.\nΤόσο ο Βαδιάκας όσο και η Γκατζά γυμνάζονται με το Νίκο Γκιόση, προπονητή αλμάτων του Ερμή (ύψος, μήκος, τριπλούν), ο οποίος δουλεύοντας με συγκεκριμένο πλάνο δημιουργεί σιγά αλλά σταθερά ένα γκρούπ νέων αθλητών, που αναμένεται να αποτελέσουν το μέλλον του ελληνικού στίβου.\nΣτην φωτογραφία διακρίνονται οι δύο άλτες του Ερμή, αριστερά ο Βαδιάκας και δεξιά η Γκατζά στα γραφεία του συλλόγου.\nPrevious PostΓράψου τώρα στην Ακαδημία Πρωταθλητών Next PostΟι πέντε μεταγραφές του Ερμή στο στίβο


Τάιρα Μπανκς: "Δημιούργησα το Next Top Model για να υμνήσω τη διαφορετικότητα στην ομορφιά, όχι για να προκαλέσω πόνο" - Peoplegreece.com\nΤάιρα Μπανκς: «Δημιούργησα το Next Top Model για να υμνήσω τη διαφορετικότητα στην ομορφιά, όχι για να προκαλέσω πόνο»\nΤο ξέσπασμα του κορυφαίου μοντέλου για τη βιομηχανία της μόδας και το νέο της ξεκίνημα με ένα βήμα που αγκαλιάζει όλες τις γυναίκες\nΣε ένα άνευ προηγούμενου ξέσπασμα για το μπούλινγκ που επικρατεί στον χώρο της μόδας, αλλά και για ένα νέο ξεκίνημα που ίσως αλλάζει τα πάντα σε ό,τι αφορά το μόντελινγκ προχώρησε η Τάιρα Μπανκς, μιλώντας ακόμη και για τον καιρό που βρισκόταν επικεφαλής στην παραγωγή και στην παρουσίαση του διάσημου πλέον ριάλιτι μόδας «America’s Next Top Model».\n«Δημιούργησα αυτό το τηλεοπτικό σόου για να επεκτείνω την ένοια της ομορφιάς, παίρνοντας έμπνευση από τον δικό μου πόνο και την απόρριψη που είχα ζήσει, όταν μου έλεγαν ότι δεν μπορώ να κάνω πράγματα στον χώρο της μόδας, επειδή είχα πληθωρική σιλουέτα ή επειδή ήμουν μαύρη. Η συμμετοχή μου σε όλο αυτό ενίσχυσε την αγάπη και τη συναίσθησή μου για τις γυναίκες γενικώς», ακούγεται να λέει η Μπανκς σε ένα βίντεο, στο οποίο ανακοινώνει την ίδρυση του Modelland, μίας οργάνωσης που θέλει να δώσει φωνή σε κάθε είδος ομορφιάς.\n«Πηγαίνω 10 βήματα μπροστά για να δώσω στους ανθρώπους την ευκαιρία ενός κόσμου υψηλής μόδας, που όμως είναι ανοιχτός για όλους και στον οποίο είναι ευπρόσδεκτοι όλοι. Άντρες, γυναίκες, όλες οι ηλικίες, όλες οι οικογένειες, να μπορούν να έχουν μια εμπειρία αγορών που μοιάζει με ένα μεγάλο πάρτι, με ένα τραπέζι στο οποίο έχουν θέση όλοι», λέει η Μπάνκς.\nΗ ίδια, όμως, φαίνεται ότι περισσότερο ήθελε να επικοινωνήσει τη δική της εμπειρία από τον χώρο της μόδας ως κόσμο απόρριψης, παρά να μιλήσει για το νέο της επαγγελματικό βήμα. Ή τουλάχιστον επιχείρησε να χρησιμοποιήσει τις δικές της σκοτεινές πτυχές στο μόντελινγκ, προκειμένου να επισημάνει ότι ήρθε η ώρα για κάτι διαφορετικό, κάτι που θα αφορά τους πάντες και όχι μόνο όσους και όσες χωράνε σε size 0…\n“Ή θα ήμουν πολύ αδύνατη γι’ αυτούς, ή θα ήμουν χοντρή. Και μετά ήταν ο κώ@@ς μου που ήταν πολύ μεγάλος. Αλλά έτσι ήταν τα 90s. Τώρα, με αγαπούν, αλλά τότε, απλώς δεν ήμουν κατάλληλη για εκείνους, ακόμη και για το κοινό», ξεσπά το μοντέλο.\n“Μετά ήταν το δέρμα μου και φυσικά να μην αρχίσω να λέω για τα μαλλιά. Γιατί αν δεν έφτιαχνα τα μαλλιά όπως ήθελαν και όπως μου λέγανε, κανείς δεν θα ήθελε το υπόλοιπο σώμα. Τώρα, όμως, είναι αργά για όλα αυτά, γιατί σήμερα είμαι αρκετά σοφή για να ξέρω ότι η ομορφιά μου δεν είναι κάτι που μπορεί να καθοριστεί από κάποιον άλλον», λέει και συνεχίζει: «Η ομορφιά εντοπίζεται σε όλα τα μεγέθη και όλα τα σχήματα. Όλα τα χρώματα, όλες τις φυλές και όλα τα φύλα. Όλες τις ηλικίες. Όλα τα ύψη. Η αληθινή ομορφιά ζει παντού. Ορίστε, λοιπόν, το είπα. Και όσο ξοδεύετε τη ζωή σας προσπαθώντας να πείσετε τον κόσμο για κάτι άλλο, απλώς θα αποτυγχάνετε σε κάθε σας βήμα».\nΗ ίδια στο βίντεο με το οποίο παρουσιάζει και επισήμως τη ModelLand, ένα μέρος όπου όλοι μπορούν να βιώσουν τη δική τους φαντασίωση στον χώρο της μόδας, εξηγεί ότι τώρα είναι η στιγμή για να φωνάξουν όλοι τη δική τους αλήθεια, σ’ αυτόν που τους απέρριψε -είτε είναι σύντροφος, είτε δουλειά, είτε επαγγελματικό όνειρο- για να μπορέσουν να προχωρήσουν μπροστά.\nAMERICA’S NEXT TOP MODEL TYRA BANKS ΜΟΔΑ ΜΟΝΤΕΛΙΝΓΚ ΣΤΕΡΕΟΤΥΠΑ ΟΜΟΡΦΙΑΣ ΤΑΙΡΑ ΜΠΑΝΚΣ\nTyra Banks: Έκανε το απόλυτο comeback στο modeling με μία καυτή φωτογράφηση\nΠαρουσιάστρια παραδέχεται για πρώτη φορά πως έκανε πλαστική επέμβαση στη μύτη\nΗ Tyra Banks ξαφνιάζει με την αποκάλυψή της: «Μου έκανε πόλεμο. Την φοβάμαι»\nΗ Tyra Banks μας δείχνει για πρώτη φορά τον δύο εβδομάδων γιο της: Το μήνυμα αγάπης της, που συγκίνησε το διαδίκτυο\nBaby Boom: Η Tyra Banks έγινε μαμά για πρώτη φορά μέσω παρένθετης μητέρας!\nΌταν οι stars ντύνονται Αγιοβασιλίτσες: Δείτε τις 16 πιο hot του πλανήτη\nH Tyra Banks ξεσπά σε λυγμούς on air: «Σταματήστε να μου λέτε γιατί δεν κάνω παιδί. Δεν μπορώ!»


Κηδείες σε ζωντανή μετάδοση, οικολογικά φέρετρα και άλλες καινοτομίες από τα γραφεία τελετών... - Άμεση ενημέρωση για όλα τα πένθιμα γεγονοντα\nΑρχικήΕΠΙΚΑΙΡΟΤΗΤΑΚηδείες σε ζωντανή μετάδοση, οικολογικά φέρετρα και άλλες καινοτομίες από τα γραφεία...\nΚηδείες σε ζωντανή μετάδοση, οικολογικά φέρετρα και άλλες καινοτομίες από τα γραφεία τελετών…\nΌπως λένε ιδιοκτήτες γραφείων τελετών της Θεσσαλονίκης, οι παροχές και ο τρόπος διοργάνωσης μιας κηδείας έχουν περάσει σε άλλη διάσταση, διατηρώντας, ωστόσο, στο ακέραιο τον σεβασμό τόσο στον άνθρωπο που οδηγούν στην τελευταία του κατοικία όσο και στους συγγενείς του. «Με την ολοένα αυξανόμενη περιβαλλοντική ευαισθητοποίηση του κόσμου τα τελευταία χρόνια, προσπαθούμε και εμείς από την πλευρά μας να κάνουμε ό,τι καλύτερο για την προστασία του περιβάλλοντος», λέει στο ΑΠΕ-ΜΠΕ ο Κλέων Γκέσιος, ιδιοκτήτης γραφείου τελετών, εξηγώντας τη στροφή στα οικολογικά φέρετρα. Όπως σημειώνει, υπάρχει μια νέα νεκρική τέχνη, με υλικό βιοδιασπώμενο στην παραγωγή φέρετρων, που έχει αρχίσει σιγά σιγά να χρησιμοποιείται και στη χώρα μας….\n«Στη Θεσσαλονίκη, εμείς έχουμε κάνει τις πρώτες παραγγελίες μας από την Ινδονησία και αναμένεται μέσα σε σύντομο χρονικό διάστημα να παραλάβουμε τα οικολογικά φέρετρα και να παρέχουμε τη δυνατότητα στους οικείους των θανόντων να επιλέξουν το συγκεκριμένο υλικό», αναφέρει χαρακτηριστικά ο κ. Γκέσιος, εξηγώντας ότι πρόκειται για ειδικό, πολυμελές πλήρως βιοδιασπώμενο υλικό και στην ταφή η μοριακή δομή του παράγει χαμηλότερα ποσοστά διοξειδίου του άνθρακα στην ατμόσφαιρα. Στο μεταξύ, σύμφωνα με τον ίδιο, αυξάνεται ολοένα και ο αριθμός αυτών που επιλέγουν την καύση. Με αυτό το δεδομένο, στη σελίδα του γραφείου τελετών υπάρχει και ένα διαφορετικό …κουίζ, στο οποίο μπορεί κάποιος να απαντήσει και να ξεκαθαρίσει για το αν του ταιριάζει η ταφή ή η αποτέφρωση, με ερωτήσεις όπως: «είναι σημαντική για εσάς η προστασία του περιβάλλοντος;», «θεωρείτε ήρεμο το κοιμητήριο ως τελευταία κατοικία;» κ.ά. Προσχέδιο κηδείας και παροχές CSI Ο Βασίλης Μπαμπούλας, ένας από τους συνιδιοκτήτες γραφείου τελετών της Θεσσαλονίκης, επισημαίνει ότι τα τελευταία χρόνια έχουν γίνει μεγάλα βήματα και στη χώρα μας στις επιχειρήσεις που δραστηριοποιούνται στον συγκεκριμένο τομέα και έχουν στόχο να αναβαθμίσουν την ποιότητα στις παροχές, αλλά και να εναρμονιστούν με τις ανάγκες της εποχής, ακολουθώντας συχνά τάσεις του εξωτερικού. «Η πιο δημοφιλής εφαρμογή στα γραφεία κηδειών του εξωτερικού είναι ο σχεδιασμός της κηδείας. Όσο μακάβριο κι αν ακούγεται, μπορεί κάποιος να σχεδιάσει τα πάντα για την κηδεία του, από την αρχή μέχρι το τέλος», λέει ο κ. Μπαμπούλας. Εξηγεί πως ο προσχεδιασμός κηδείας και με ένα συγκεκριμένο ασφαλιστικό πρόγραμμα είναι κάτι για το οποίο έρχεται ο ενδιαφερόμενος σε συνεννόηση με τους ίδιους τους υπευθύνους στο γραφείο και σχεδιάζει βήμα βήμα την τελετή. «Μπορεί κάποιος να διαλέξει από τα πιο απλά μέχρι τα πιο περίεργα πράγματα. Αν -για παράδειγμα- θέλει χορωδία, επικήδειο, τι λουλούδια προτιμά, αν θέλει ταφή ή αποτέφρωση, αν επιθυμεί το προσωπικό να φοράει σκούρα ή ανοιχτόχρωμα ρούχα κατά την τελετή, αν θα υπάρξει δεξίωση και ποιο θα είναι το μενού. Ακόμη και τη λίστα με το ποιοι να ενημερωθούν και ποιοι να μην παρίστανται», αναφέρει χαρακτηριστικά ο κ. Μπαμπούλας. Το συγκεκριμένο γραφείο τελετών παρέχει και μια ακόμη υπηρεσία που θυμίζει CSI. Σε συνεργασία με εργαστήρια προχωρά, κατόπιν επιθυμίας των οικείων, σε ανάλυση του DNA του νεκρού, από τον οποίο παίρνουν δείγματα και στη συνέχεια ενημερώνουν τους συγγενείς για κληρονομικές παθήσεις που μπορούν να εκδηλωθούν -ειδικά σε συγγενείς πρώτου βαθμού. «Μετάδοση» κηδείας από Θεσσαλονίκη στο Τέξας και θεματικές τελετές Από το 1965 στο γραφείο τελετών του κ. Μαυρίδη έχουν δει πολλά τα μάτια τους, από τους παππούδες μέχρι και σήμερα που πέρασε η επιχείρηση στη δεύτερη γενιά.\nΜιλώντας στο ΑΠΕ-ΜΠΕ ο υπεύθυνος του γραφείου Γιάννης Μαυρίδης, εξηγεί πως τώρα πλέον που η τεχνολογία έχει κάνει άλματα, οι ζωντανές συνδέσεις σε κηδείες έχουν ξεπεράσει κάθε προσδοκία. «Η σύνδεση με κάμερες στις κηδείες ήταν κάτι που ξεκίνησε λόγω του κορονοϊού, μιας και δεν υπήρχε δυνατότητα για φυσική παρουσία πολλών συγγενών που ήθελαν όμως να αποχαιρετήσουν τους δικούς τους ανθρώπους. Σήμερα είναι συχνές οι …ζωντανές μεταδόσεις, κυρίως για λόγους απόστασης. Πρόσφατα είχαμε ζωντανή σύνδεση με Τέξας. Έφυγε από τη ζωή ένας άνδρας που ήθελε να ταφεί στη Θεσσαλονίκη. Έγιναν οι διαδικασίες επαναπατρισμού, αλλά ήταν αδύνατο να ταξιδέψουν οι συγγενείς, οπότε στήθηκαν οι κάμερες τόσο στην εκκλησία όσο και στα κοιμητήρια και είδαν όλο το μυστήριο μέσω live streaming», εξηγεί ο κ. Μαυρίδης. Συμπληρώνει ακόμη ότι υπάρχει αρκετά μεγάλη ζήτηση και έχουν απήχηση στον κόσμο οι θεματικές κηδείες και ειδικά στην περίπτωση που ζητούν να υπάρχουν αναφορές και στοιχεία από την αγαπημένη ομάδα του ανθρώπου που έφυγε από τη ζωή. «Οπαδικές τελετές με την αγαπημένη ομάδα είχαμε αρκετές, κάτι που σε χώρες του εξωτερικού είναι ακόμη πιο διαδεδομένο. Διοργανώσαμε κηδεία που ήταν οι συγγενείς ντυμένοι στα χρώματα της ομάδας, φορούσαν φανέλες και κασκόλ, κρατούσαν σημαίες ακόμη και πυρσούς!», σημειώνει ο κ. Μαυρίδης. Αυτοκίνητα πομπής με εξοπλισμό κινηματογραφικής ταινίας Ο Αντώνης Χρυσίδης είναι ιδιοκτήτης ενός από τα μακροβιότερα γραφεία τελετών και έχει δει πάρα πολλές αλλαγές και εξελίξεις στον χώρο τα 77 χρόνια που ασχολείται η οικογένεια με τον συγκεκριμένο κλάδο. Από την εποχή του παππού του, από τότε που έβαζαν τους νεκρούς στα κάρα για να τους μεταφέρουν στα κοιμητήρια, μέχρι σήμερα, με την έκρηξη της τεχνολογίας να τα έχει απλοποιήσει και κάνει όλα πιο εύκολα. «Πλέον χρησιμοποιούνται υπερσύγχρονα αυτοκίνητα με ηλεκτρικά συρτάρια, κλιματισμό και όλα γίνονται με κουμπιά και ευκολίες για τη μεταφορά των ανθρώπων που έφυγαν από τη ζωή και οδηγούνται στο τελευταίο τους ταξίδι. Είναι πολλά που γίνονται με το πάτημα ενός κουμπιού και βέβαια με ειδικό εξοπλισμό. Υπάρχει δυνατότητα να ανοίγει με μηχανισμό το αυτοκίνητο και η μετακίνηση να γίνεται με κινήσεις παρόμοιες με του ασανσέρ. Όσο για τις καιρικές συνθήκες, όπως λέει, δεν υπάρχει κάποιο πρόβλημα καθώς μέσα σε λίγα λεπτά στήνονται τέντες για την προστασία του κόσμου από βροχή ή καύσωνα. Οι ιδιοκτήτες των γραφείων τελετών, πάντως, επισημαίνουν ότι αυτό που δεν έχει αλλάξει και παραμένει ίδιο, είναι ο ανθρώπινος πόνος για την απώλεια των δικών μας ανθρώπων….


PIAN DELLE VIGNE BRUNELLO DI MONTALCINO - Κρασιά\nΑπό 100% Brunello (Sangiovese) που παράγεται και εμφιαλώνεται στο ομώνυμο κτήμα. Το κρασί παλαιώνει για 2 χρόνια σε βαρέλια με μέγεθος από 300 μέχρι 1000 λίτρα για 2 χρόνια και άλλους 4 μήνες στη φιάλη. Το χρώμα του είναι βαθύ ρουμπινί και στη μύτη έχει αρώματα ώριμων κόκκινων φρούτων, βανίλιας και σοκολάτας. Στο στόμα είναι πληθωρικό, με πλούσιο σώμα, ώριμες τανίνες και επίγευση ώριμου φρούτου και γλυκών μπαχαρικών.\nΣυνδυάζεται με μαγειρευτό κυνήγι. Σερβίρεται στους 18°C, αφού πρώτα μεταγγιστεί. Επιδέχεται παλαίωση έως και 12 έτη.\nΑξιολογείτε: PIAN DELLE VIGNE BRUNELLO DI MONTALCINO


Πολιτική σύγκρουση με φόντο την υπόθεση Siemens\nΤετ. 12 ΜΑΪ 21 11:33\n12.07.2016 - 22:14\nΗ υπόθεση της αναβολής επ' αόριστον της δίκης για τα «μαύρα ταμεία» της Siemens πυροδότησε και έντονη κόντρα μεταξύ Μαξίμου και ΝΔ. Η Συγγρού απέδωσε ευθύνες στην κυβέρνηση για το ενδεχόμενο ακύρωσης της δίκης.\nΝΔ: Για το φιάσκο, να κοιταχθούν στον καθρέφτη\nΠηγές από το κόμμα της αξιωματικής αντιπολίτευσης τόνιζαν πως «εάν στο Μαξίμου, θέλουν πραγματικά να μάθουν ποιος ευθύνεται για το σημερινό φιάσκο της μη περαιτέρω διερεύνησης της υπόθεσης αυτής, δεν έχουν παρά να κοιτάξουν τον καθρέφτη». Πρόσθεταν ότι είναι οι ίδιοι που επί 18 ολόκληρους μήνες, δεν προσέφεραν την παραμικρή διοικητική στήριξη στις δικαστικές αρχές για να κάνουν αποτελεσματικά τη δουλειά τους.\nΟι ίδιες πηγές τόνιζαν την ανάγκη για πλήρη διερεύνηση της υπόθεσης που δηλητηριάζει, χρόνια τώρα την πολιτική ζωή της χώρας.\nΜαξίμου: Λίγη αιδώς\nΑντιδρώντας, το μέγαρο Μαξίμου με άτυπο σημείωμά του συνέστησε στην Νέα Δημοκρατία να είναι «πιο μετρημένη στις διαρροές» της σχετικά με τις υπoθέσεις της Siemens. «Tα συνεχόμενα «λάθη» που επέτρεψαν σε κατηγορούμενους και βασικούς μάρτυρες να διαφύγουν, τα «δωράκια», όπως το τηλεφωνικό κέντρο που βρέθηκε στην κατοχή του σημερινού της Προέδρου, οι φιλίες της οικογένειας Μητσοτάκη με τον κ. Χριστοφοράκο, δεν συνάδουν με την σημερινή της σπουδή για την υπεράσπιση της διαφάνειας» σημειώνουν στο Μαξίμου και καταλήγουν: «Ας μην ανησυχούν πάντως. Όλα θα έρθουν στο φως».\n12.05.2021 - 08:20\nΤην εκτίμηση ότι η διαδικασία για την εκ νέου ανανέωση της Συμφωνίας Αμοιβαίας Αμυντικής Συνεργασίας (MDCA) με τις ΗΠΑ θα έχει ολοκληρωθεί μέσα στους επόμενους δύο μήνες, εξέφρασε ο υπουργός Εθνικής Άμυνας Νίκος Παναγιωτόπουλος. Μιλώντας σε διαδικτυακή εκδήλωση της δεξαμενής σκέψης «Center for Strategic and International Studies» στην Ουάσιγκτον, ο κ. Παναγιωτόπουλος είπε ότι στόχος της νέας συμφωνίας είναι να βελτιώσει ακόμα περισσότερο την αμυντική συνεργασία μεταξύ της Αθήνας και της Ουάσιγκτον, η οποία βρίσκεται ήδη σε ιστορικά υψηλό επίπεδο.\nΣύμφωνα με τον ΥΕΘΑ, υπάρχουν δύο βασικά σενάρια για τη νέα συμφωνία. Το πρώτο σχετίζεται με την επέκταση της αμερικανικής παρουσίας σε νέες τοποθεσίες, ενώ το δεύτερο έχει να κάνει με την περαιτέρω βελτίωση των υφιστάμενων υποδομών. Ωστόσο, ο κ. Παναγιωτόπουλος εκτίμησε ότι το πιθανότερο ενδεχόμενο είναι να υπάρξει αναβάθμιση των ήδη στρατηγικά επιλεγμένων τοποθεσιών που βρίσκονται σε λειτουργία αυτή τη στιγμή.\nΣε αυτό το πλαίσιο, αναφέρθηκε στη Βάση της Σούδας, στο λιμάνι της Αλεξανδρούπολης και στις δύο αεροπορικές βάσεις στην Κεντρική Ελλάδα. Σχετικά με τον Κόλπο της Σούδας, ο ΥΕΘΑ σημείωσε ότι "προσφέρει το μόνο λιμάνι στην Ανατολική Μεσόγειο που έχει τη δυνατότητα να φιλοξενήσει αεροπλανοφόρο".\nΑναφερόμενος στη σημασία αυτής της νέας συμφωνίας (MDCA), ο κ. Παναγιωτόπουλος σημείωσε ότι εδραιώνει τη στρατηγική σχέση μεταξύ της Ελλάδας και των ΗΠΑ. Ο Έλληνας υπουργός στάθηκε στο γεγονός ότι η συγκεκριμένη σχέση δεν εδράζεται απλώς σε κάποια συγκυρία ή στην ταύτιση συμφερόντων, αλλά στις κοινές αξίες της ελευθερίας, της δημοκρατίας, των ανθρωπίνων δικαιωμάτων, του κράτους δικαίου και του σεβασμού του Διεθνούς Δικαίου, τις οποίες πρεσβεύουν οι δύο χώρες ως σταθεροί και αξιόπιστοι σύμμαχοι στην Ευρώπη και στο ΝΑΤΟ.\nΟ κ. Παναγιωτόπουλος εκτίμησε ότι η Ελλάδα έχει εξελιχθεί σε έναν αξιόπιστο σύμμαχο, στον οποίο μπορούν να στηριχθούν οι ΗΠΑ για τη προώθηση της περιφερειακής σταθερότητας. Υπό αυτό το πρίσμα, αναφέρθηκε στο φιλόδοξο πρόγραμμα που υλοποιεί η χώρα μας για τον εκσυγχρονισμό των Ένοπλων Δυνάμεων. Το συγκεκριμένο πρόγραμμα που γίνεται στο πλαίσιο των περιορισμών που επιβάλλει η οικονομική κατάσταση της Ελλάδας περιλαμβάνει, μεταξύ άλλων, την αγορά των μαχητικών Rafale, την προμήθεια τεσσάρων νέων φρεγατών και τον εκσυγχρονισμό άλλων τεσσάρων υφιστάμενων φρεγατών. Όπως εξήγησε ο ΥΕΘΑ, η Ελλάδα επιθυμεί να συμβάλει δυναμικά στη συλλογική ασφάλεια του ΝΑΤΟ, αλλά και να προβάλει μια ισχυρή αποτρεπτική ισχύ έναντι όλων εκείνων που απειλούν τα κυριαρχικά δικαιώματα της.\nΡοτβάιλερ κάνει τραμπολίνο και το απολαμβάνει παρέα με 3χρονη -Απολαυστικό βίντεο\nΚαναδάς: Αλμπέρτα και Οντάριο σταματούν τη χορήγηση του AstraZeneca


Ιδιαίτερα μαθήματα πανελληνίων: Πολύτιμες συμβουλές για καλύτερη απόδοση στις εξετάσεις | Blog | instateacher.gr\nΣτα σχολικά ιδιαίτερα μαθήματα πανελληνίων χρωστούν πολλοί μαθητές την επιτυχία τους και την εισαγωγή τους στη σχολή που επιθυμούν. Μιλώντας με καθηγητές του instateacher που παραδίδουν ιδιαίτερα μαθήματα για πανελλήνιες, συλλέξαμε μερικές από τις πιο πολύτιμες συμβουλές τους για να περάσετε με επιτυχία τις πιο σημαντικές εξετάσεις της μαθητικής σας ζωής.\n1. Μελετήστε έξυπνα\nΓια κάθε μάθημα, φροντίστε να δημιουργήσετε μια λίστα με τις ενότητες/θέματα του μαθήματος και τα κεφάλαια που έχετε καλύψει. Σημειώστε πόσο δύσκολο ήταν κάθε κεφάλαιο ή τμήμα για εσάς και γράψτε την αξιολόγησή σας δίπλα του. Μπορείτε να χρησιμοποιήσετε ετικέτες όπως εύκολο, κάπως δύσκολο ή εξαιρετικά δύσκολο. Αυτό θα σας βοηθήσει να προσδιορίσετε πόσο χρόνο πρέπει να αφιερώσετε σε κάθε κεφάλαιο ή τμήμα ύλης. Καλό είναι να μελετάτε πρώτα τα δύσκολα μέρη. Με αυτόν τον τρόπο, θα έχετε περισσότερο χρόνο πριν από τις εξετάσεις για να αντιμετωπίσετε τις δυσκολίες και να ζητήσετε βοήθεια εγκαίρως από καθηγητές.\n2. Σεβαστείτε τις προσωπικές σας συνήθειες και ικανότητες\nΤι πρέπει να κάνετε για να είστε πιο αποδοτικοί; Ποιες ώρες της ημέρας συγκεντρώνεστε περισσότερο στο διάβασμα; Εάν είστε παραγωγικοί το πρωί, τότε αυτή είναι η καλύτερη στιγμή για να μελετήσετε. Εάν είστε νυχτερινοί τύποι και έχετε περισσότερη ενέργεια μετά το δείπνο, τότε είναι σημάδι πως ο εγκέφαλός σας είναι έτοιμος να απορροφήσει πληροφορίες. Σεβαστείτε τον τρόπο λειτουργίας του βιολογικού σας ρολογιού και χρησιμοποιήστε τον προς όφελός σας. Μελετάτε καλύτερα μόνοι σας ή με μια ομάδα; Δοκιμάστε διάφορες μεθόδους και δείτε ποιες λειτουργούν για εσάς και ποιες όχι.\n3. Μην αφήνετε κενά ύλης για την τελευταία στιγμή\nΞεκινήστε τη μελέτη όσο το δυνατόν νωρίτερα. Όσο νωρίτερα αρχίσετε να διαβάζετε ή να κάνετε ιδιαίτερα μαθήματα, τόσο περισσότερες πληροφορίες θα μπορείτε να ανακαλέσετε κατά τη διάρκεια των διαγωνισμάτων. Εάν προσπαθήσετε να βάλετε τις γνώσεις μιας ολόκληρης σχολικής χρονιάς στον εγκέφαλό σας το προηγούμενο βράδυ, θα δώσετε εξετάσεις αγχωμένοι και εξαντλημένοι, ένας τοξικός συνδυασμός όσον αφορά την ανάκληση της μνήμης και την ευκρίνεια του εγκεφάλου. Καθώς η εξέταση ενός μαθήματος πλησιάζει, περίπου πέντε μέρες πριν, ξεκινήστε μια πιο σε βάθος μελέτη έως μία ημέρα πριν από τις εξετάσεις. Δεδομένου ότι μελετάτε για τουλάχιστον 5 μέρες, μπορείτε να ξεκουραστείτε λίγο μια μέρα πριν από το διαγώνισμα. Πηγαίνετε ξανά στις σημειώσεις σας και μελετήστε ελαφρώς, χωρίς υπερβολική πίεση. Επιτρέψτε στον εγκέφαλό σας να ξεκουραστεί και να αναρρώσει. Αποδεδειγμένα, όλα θα σας έρθουν στο μυαλό την ώρα που θα χρειαστεί να γράψετε!\nΕπόμενο άρθρο Πτυχία αγγλικών για σπουδές στο εξωτερικό: Ποιες πιστοποιήσεις χρειάζεστε\nΠροηγούμενο άρθρο Ιδιαίτερα μαθήματα προσχολικής ηλικίας online: Πλεονεκτήματα και οφέλη


Συναγερμός στη Γηραιά Ήπειρο: Καταρρίπτονται τα ρεκόρ ζέστης | Διεθνή Ειδήσεις\nΚύμα καύσωνα πλήττει για δεύτερη φορά μέσα σε λίγες εβδομάδες την Ευρώπη.\nΓΡΑΦΕΙ: THETOC TEAM published 25 Ιουλ. 19 (20:06)\nΟ Γκραντ Άλλεν, καθηγητής φυσικής της ατμόσφαιρας στο Πανεπιστήμιο του Μάντσεστερ, δήλωσε ότι ενώ κανένα μεμονωμένο φαινόμενο δεν μπορεί να συνδεθεί άμεσα με την κλιματική αλλαγή, μια στατιστικά σημαντική τάση είναι η κλιματική αλλαγή εξ ορισμού. Όπως σημείωνει: «Η κλιματική αλλαγή δεν αποτελεί πλέον πρόβλημα στο μέλλον, είναι εδώ και επιταχύνει. Καθώς η κλιματική αλλαγή εξελίσσεται, η συχνότητα των προηγούμενων ακραίων καιρικών φαινομένων θα αυξηθεί. Θα υπάρξει ένα νέο φυσιολογικό, το οποίο θα αμφισβητήσει την υφιστάμενη υποδομή του Ηνωμένου Βασιλείου και θα επηρεάσει βαθιά το οικοσύστημα μας».\nΗ 16χρονη Greta Thunberg προειδοποιεί\nΚαθώς ο καύσωνας χτυπά την Βρετανία η νεαρή ακτιβίστρια Greta Thunberg κυκλοφόρησε ένα τραγούδι σε συνεργασία με μία από τις μεγαλύτερες μπάντες της χώρας, κάνοντας έκκληση για «πολιτική ανυπακοή» σε απάντηση στην αλλαγή του κλίματος.\n«Πρέπει να αναγνωρίσουμε ότι οι παλαιότερες γενιές έχουν αποτύχει ... Είναι καιρός να εξεγερθείς», λέει η Thunberg πάνω από την ορχηστρική μουσική των "The 1975".\nH Thunberg, 16 ετών, έχει γίνει μια από τις κορυφαίες φωνές στην συζήτηση για την κλιματική αλλαγή και οι στίχοι που έγραψε για το άλμπουμ έχουν άμεσο μήνυμα. «Η κύρια λύση είναι τόσο απλή που ακόμη και ένα μικρό παιδί μπορεί να το καταλάβει» λέει και προσθέτει: «Πρέπει να σταματήσουμε τις εκπομπές αερίων θερμοκηπίου».


Η Ομοιοπαθητική και ο Βελονισμός οφείλουν να θεσμοθετηθούν ως εξειδικευμένη γνώση. Οι Ιατρικοί Σύλλογοι έχουμε ήδη ζητήσει να καταρτίσουν ΜΗΤΡΩΟ ΜΕΛΩΝ τους που είναι Μέλη Επιστημονικών Ομοιοπαθητικών Ιατρικών Εταιριών έχουν επαρκή και πιστοποιημένη εκπαίδευση στην Ομοιοπαθητική με Διεθνείς προδιαγραφές. Αντίστοιχο Μητρώο Μελών θα πρέπει να υπάρξει και για τους γιατρούς του Βελονισμού. Στη Μ. Βρετανία λειτουργούν 4 Ομοιοπαθητικά Νοσοκομεία στο Εθνικό Σύστημα Υγείας!\nΕίναι χρήσιμο για όλους και απαραίτητο να προγραμματισθεί η εισαγωγή της Ομοιοπαθητικής και του Βελονισμού στο Εθνικό Σύστημα Υγείας της χώρας μας και στις Ιατρικές Σχολές όπου και ανήκουν.\nΗ εκπλήρωση των παραπάνω αιτημάτων είναι κοινωνικά επωφελής, χαμηλού κόστους και προς όφελος του κρατικού προϋπολογισμού, των ασφαλιστικών ταμείων και των ιδιωτικών δαπανών. Παράλληλα συμβάλλει στη δημιουργία νέων θέσεων εργασίας για τους γιατρούς.\nΗ ΣΥΝΕΡΓΑΣΙΑ της Kλασσικής Ιατρικής με την Ομοιοπαθητική και το Βελονισμό αποτελεί πραγματικότητα στις Ευρωπαϊκές χώρες, σε επίπεδο Νοσοκομείων, Πανεπιστημίων, Ασφαλιστικών οργανισμών και δεκάδων χιλιάδων ιατρών.\nΗ ΕΘΝΙΚΗ ΕΤΑΙΡΕΙΑ ΟΜΟΙΟΠΑΘΗΤΙΚΗΣ ΙΑΤΡΙΚΗΣ ΣΥΝΕΡΓΑΣΙΑΣ (Ε.Ε.Ο.Ι.Σ) παρέχει ΔΩΡΕΑΝ, πλήρες Εκπαιδευτικό και Ενημερωτικό Πρόγραμμα ανοιχτό σε όλους τους γιατρούς, Πιστοπoιημένο από την Ευρωπαϊκή Επιτροπή Ομοιοπαθητικής (E.C.H), η οποία χορηγεί και το ΕΥΡΩΠΑΙΚΟ ΔΙΠΛΩΜΑ ΟΜΟΙΟΠΑΘΗΤΙΚΗΣ, European Diploma for Homeopathy.\nΗ προσφορά αυτή της Ε.Ε.Ο.Ι.Σ στους Έλληνες γιατρούς συνεχίζεται ανελλιπώς για 12η χρονιά φέτος, αποτελώντας ΠΡΟΤΥΠΟ και για τη συνεχιζόμενη κλασσική ιατρική εκπαίδευση.\nΛύση στο εφιαλτικό πρόβλημα της αναμονής για ειδικότητα.\nΕνταξη της Ομοιοπαθητικής και του Βελονισμού στο Εθνικό Σύστημα Υγείας, πληρότητα στην περίθαλψη.\nΑντιμετώπιση του προβλήματος του ιατρικού πληθωρισμού με παρέμβαση στην πηγή του: ενημέρωση των μαθητών Γυμνασίου για τις σημερινές συνθήκες και προοπτικές του ιατρικού επαγγέλματος.\nΗ ιδιωτική πρωτοβάθμια περίθαλψη αποκλειστικά στους γιατρούς χωρίς μεσάζοντες.\nΠρωτοστατήσαμε στην υπεράσπιση του καίριου αυτού ζητήματος που αφορά την πλειοψηφία των γιατρών, με παρεμβάσεις παντού μέχρι και στους πολιτικούς αρχηγούς και στον Υπουργό Υγείας. Διαπιστώσαμε τη χρήση από το 'συνδικαλισμό' άσφαιρων και μόνο πυρών σε ένα προσιτό και εφικτό στόχο!\nΑποτέλεσμα: το θέμα χάθηκε για τους γιατρούς. Φοβούμαστε οριστικά!\nΑυτοκάθαρση του ιατρικού σώματος.\nΠαραμένει ζητούμενο. Καθοριστικό. Καμία 'συνδικαλιστική' πρόταση για το θέμα.\nΑξιολόγηση στην ιατρική Εκπαίδευση και στην ποιότητα της Περίθαλψης.


Πέντε διαδεδομένοι μύθοι για τις σχέσεις | Vita.gr\nΨυχολογία 2 Σεπτεμβρίου 2021 | 15:33 | Vita Team\nΠέντε διαδεδομένοι μύθοι για τις σχέσεις\nΠοιοι είναι οι μύθοι για τις σχέσεις που μας ακολουθούν από μικρή ηλικία και δεν τολμάμε να ανατρέψουμε;\nΕχουν χυθεί τόνοι μελάνι για το πώς διατηρούμε μία σχέση ή έναν γάμο, πού πρέπει να ψάξουμε για να βρούμε την ευτυχία και ποιες είναι οι λύσεις στα καθημερινά προβλήματα μιας μακροχρόνιας σχέσης. Για να φτάσουμε όμως στο σημείο να μιλήσουμε για τα κλασικά προβλήματα που αναδύονται μέσα από μία σχέση χρόνων, πρέπει να καταρρίψουμε τους μύθους που την ακολουθούν και να αποδεχθούμε το βασικότερο όλων: Οτι καμία σχέση δεν είναι (και δεν θα έπρεπε) να είναι εύκολη.\nΠοιοι είναι όμως αυτοί οι μύθοι που μας ακολουθούν από μικρή ηλικία και δεν τολμάμε να ανατρέψουμε;\nΟταν περνάμε πολύ χρόνο με έναν συγκεκριμένο άνθρωπο, είναι λογικό να σκεφτούμε ότι δεν νιώθουμε πλέον τον ενθουσιασμό του πρώτου καιρού. Το μεγαλύτερο μυστικό των μακροχρόνιων σχέσεων, που όλοι φροντίζουν να μας αποκρύπτουν, είναι ότι νιώθουμε πολύ συχνά το αίσθημα της ανίας, χωρίς αυτό να είναι απαραίτητα κακό. Το θέμα είναι πώς θα μάθουμε να βλέπουμε την ευτυχία και χαρά μέσα στα μικρά και απλά πράγματα της καθημερινότητας. Και τότε ξέρουμε ότι έχουμε μία σχέση που πρόκειται να διαρκέσει.\nΣυμβιβασμός. Οι σχέσεις είναι δούναι και λαβείν. Οταν κάποιος νιώθει ότι δίνει ή παίρνει πολύ περισσότερα από τον άλλον, τότε η σχέση είναι άνιση. Πολλές φορές, οι άνθρωποι θεωρούν ότι η αγάπη αρκεί για να λυθούν όλα τα προβλήματα ως διά μαγείας. Το ζητούμενο είναι να μάθουμε πότε να υποχωρούμε και να κατανοούμε τις ανάγκες του άλλου, χωρίς όμως να χάνουμε τη δική μας ταυτότητα.\nΕπικοινωνία. Κανένα ζευγάρι δεν πρόκειται να αντέξει στον χρόνο αν δεν μπορεί να επικοινωνεί τα συναισθήματά του, αν δεν σέβεται τον σύντροφό του και αν δεν μπορεί να μιλήσει για τα προβλήματα που προκύπτουν. Επικοινωνία δεν σημαίνει υπερανάλυση των πραγμάτων, αλλά είναι πολύ βασικό να ξέρουμε πότε είναι η κατάλληλη στιγμή να μιλήσουμε σοβαρά και πώς θα ακούμε αυτά που έχει να μας πει ο σύντροφός μας.


ΔΟΚΙΜΗ: Audi A3 Cabriolet 1.4 TFSI - Η θερινή εκδοχή του νέου Audi A3, προσφέρεται φυσικά με μαλακή οροφή και τετραθέσια καμπίνα - gocar.gr - GoForward\nΓιάννης Τσιγκρήςστις 15.07.2014\nβασική έκδοση από 29.500 €\nδοκιμάζουμε την έκδοση 1.4 TFSI (125ps) Attraction Plus - 29.500 €\nΒασισμένο στην sedan έκδοση, αναβαθμίζεται σε σχεδιαστικό πρεστίζ, ενώ με την νέα πλατφόρμα (MQB) κερδίζει τα οφέλη της επικαιρότητας. Το νέο A3 Cabriolet είναι εύστοχο καθολικά και έτοιμο για πρωταθλητισμό στην κλάση του.\nΣτιβαρότητα για ανοιχτό αυτοκίνητο\nΗ hatchback εκτέλεση του προηγούμενου ανοιχτού Α3, δεν βρήκε συνέχεια στο νεότερο και πιο πρόσφατο στη μικρομεσαία γκάμα της Audi. Η νέα φιλοσοφία χτίστηκε φυσικά με βάση την νέα πλατφόρμα MQB και σχεδιαστικά επιλέχτηκε η sedan γραμμή, σε δίπορτη και τετραθέσια εκτέλεση. Με τις διαστάσεις εμφανώς αυξημένες το νέο A3 Cabriolet κερδίζει 183 mm στο συνολικό του μήκος και 28 mm σε πλάτος, ενώ καταφέρνει να μειώσει το ύψος 15 mm σε σχέση με το απερχόμενο. Συνολικά είναι και δείχνει μεγαλύτερο, δανείζεται λίγο από το στιλ του Α5 κάτι που αυτομάτως αναβαθμίζει το στιλ και κάνει το αριστοκρατικό και συγχρόνως δυναμικό βήμα ακόμα ποιο αισθητό.\nΜια ιδέα από coupe με αθλητικό κορμί και premium στοιχεία χαρακτηρίζει την εικόνα του, που όταν ανοίγει διάπλατα τον ουρανό αποκτά λόγο για να υμνεί την καλοκαιρία. Σημασία έχει ότι το νέο A3 Cabriolet εκπέμπει την ίδια γοητεία είτε το χαζεύεις κλειστό είτε ανοιχτό και οι κολακείες για την εμφάνιση δικαιωματικά του ανήκουν. Η προσθήκη του τρίτου όγκου βοηθάει και τώρα το σχήμα γίνεται ελκυστικότερο με τις ήδη γνωστές λεπτομέρειες που συναντάμε και στα αδέρφια του να προσφέρουν την σύγχρονη και μοντέρνα εικόνα. Η νέα πλατφόρμα, ο αλουμινένιος TFSI και η νέα κατασκευή της οροφής ωφελούν και το βάρος που τώρα εμφανίζεται 60 κιλά ελαφρύτερο από το αυτοκίνητο που αντικαθιστά. Η οροφή και μόνο χάρη στα ελαφρά υλικά της (συνδυασμός ατσαλιού, αλουμινίου και μαγνησίου) μαζί με τον ηλεκτρουδραυλικό μηχανισμό δεν ξεπερνά τα 50 κιλά, ενώ για το κομμάτι της ασφάλειας τα σταθερά roll bar αντικαταστάθηκαν με ενεργό σύστημα προστασίας στην περίπτωση ανατροπής.\nΣτο εσωτερικό συναντάς ένα κομψό ταμπλό χάρμα οφθαλμών με απουσία σχεδιαστικής φλυαρίας ειδικά στην κονσόλα, εκεί που συνηθίζεται στα σύγχρονα αυτοκίνητα. Στενό, χωρίς να σπαταλά ζωτικό χώρο από την καμπίνα με καμπύλες και την λεπτή αλουμινένια φάσα να τρέχει κατά μήκος, το νέο «γραφείο» στο A3 κερδίζει κολακείες. Οι στρογγυλοί αεραγωγοί με μεταλλικό περίγραμμα τονίζουν ακόμα περισσότερο την προσοχή στην λεπτομέρεια, ενώ η σεμνή περιοχή διακοπτών στην κονσόλα κουμπώνει στην γενικότερη λιτή και σπορ σχεδίαση. Οι λάτρεις των gadget θα λατρέψουν την αναδυόμενη στο πάνω μέρος του ταμπλό οθόνη, η οποία εμφανίζεται και εξαφανίζεται με το πάτημα ενός κουμπιού και προσφέρει τις πολύτιμες πληροφορίες του Audi Connect, του συστήματος ήχου, πλοήγησης, κλιματισμού όσο και online υπηρεσίες ή πληροφορίες για το αυτοκίνητο. Ο χειρισμός γίνεται παραδοσιακά από μια σειρά διακοπτών πίσω από τον επιλογέα, το λεγόμενο σύστημα MMI, που αν και ανανεωμένο και αρκετά πιο απλοποιημένο απαιτεί χρόνο εξοικείωσης για να το παίξεις στα δάχτυλα. Φυσικά ο εξοπλισμός είναι πλήρης ενώ και ο πινάκας οργάνων με τα δυο στρογγυλά βασικά όργανα(ταχύμετρο, στροφόμετρο) επίσης προέρχεται όπως και το ταμπλό από την οικογένεια Α3. Ένα από τα πολλά υπέρ του εσωτερικού είναι και η ορατότητα που προσφέρει προς τα έξω χάρις τις καθαρές γραμμές, την απουσία κεντρικής κολόνας και φυσικά τις μεγάλες γυάλινες επιφάνειες, για τα δεδομένα ενός αυτοκινήτου του είδους. Οι δυο πίσω επιβάτες θα βρουν ικανοποιητικό τον χώρο για να απολαύσουν την βόλτα, αρκεί να μην υπηρετούν στην προεδρική φρουρά γιατί τότε θα αρχίσει η δικαιολογημένη γκρίνια, ενώ ο τρίτος όγκος εξασφαλίζει 320 λίτρα διαθέσιμου χώρου για αποσκευές, που με διπλωμένη την οροφή περιορίζεται στα 275. Εκτός από τα 60 λίτρα αύξησης στο νέο Cabriolet, το θετικό είναι ότι οι πλάτες των καθισμάτων υποχωρούν προσφέροντας επιπλέον πρακτικότητα όταν προκύπτει η ανάγκη.\nΑπό τον διακόπτη δίπλα στο ηλεκτρονικό χειρόφρενο μπορείς σύντομα να ανοίγεις ή κλείνεις την οροφή και με την ταχύτητα να μην ξεπερνά τα 50 km/h, ενώ στην ανοιχτή περίπτωση η προστασία από τον αέρα επιτρέπει το ταξίδι ακόμα και κοντα στα 140 km/h. Εννοείται ότι η μακριά κόμη είναι αιτία για να μισήσεις τα κάμπριο, όμως με ανεβασμένα τα παράθυρα θωρακίζεις ακόμα πιο πολύ την καλή προστασία από τις ριπές του ανέμου. Με την οροφή σφραγισμένη το A3 διατηρεί χαρακτηριστικά κλειστού αυτοκινήτου και δεν νιώθεις ότι πάνω από την επένδυση υπάρχει μαλακό ύφασμα. Η ηχομόνωση είναι εξαιρετική και μόνο σε συνθήκες κυκλοφοριακού χάους διαπιστώνεις ότι παρά την έξτρα ηχομονωτική προστασία οι ήχοι από το περιβάλλον γίνονται αισθητοί. Όσο τα χιλιόμετρα ανεβαίνουν η κατάσταση βελτιώνεται και όσο και αν ακούγεται περίεργο η κουκούλα ούτε μπαλονιάζει, ούτε αλλοιώνει την καλή συμπεριφορά της. Νιώθεις ότι ταξιδεύεις χωρίς να κουράζεσαι ή συμβιβάζεσαι, δείγμα της σωστής μελέτης και εφαρμογής που υλοποίησαν οι άνθρωποι της Audi. Η στιβαρότητα δεν προβληματίζει, ενώ μόνο όταν αποθηκευτεί η οροφή στο πάνω τμήμα του χώρου αποσκευών και με το αυτοκίνητο σε ανοιχτή διάταξη, θα διαπιστώσεις ότι όσο και να θέλει δυσκολεύεται να κρυφτεί. Οι ταλαντώσεις είναι μεν λίγες, δεν επηρεάζουν την κυρίως γεύση αλλά είναι αισθητές, ιδίως όταν ο ασφαλτοτάπητας συνοδεύεται από συνεχείς ανωμαλίες. Πρακτικά αυτό σημαίνει ότι η επιθετική οδήγηση δεν είναι το φόρτε του, κάτι που ισχύει όμως για όλα τα αντίστοιχα του είδους.\nΓια cruising βέβαια είναι απολαυστικό, ενώ στην ρευστή οδήγηση ακόμα και σε απαιτητικό στροφιλίκι εκμεταλλευόμενος τις δυνατότητες του TFSI, αλλά και την σωστή συμπεριφορά ανάρτησης, τιμονιού, φρένων θα αποζημιωθείς με αποτελεσματικότητα που ξεπερνά τον ανταγωνισμό. Αν επιμένεις να το οδηγείς με υπέρμετρο δυναμισμό αρχικά θα νιώσεις την υποστροφή να κυριαρχεί, «φιμωμένη» μεν από το ESP, αλλά νιώθεις την παρουσία της. Απενεργοποιώντας τα ηλεκτρονικά οι τάσεις εμφανίζονται πιο έντονες στην υπερβολή και το άνοιγμα της ιδανικής γραμμής ακολουθεί το ξύπνημα της ουράς. Σε κάθε περίπτωση η αέρινη αίσθηση του A3 στην περίπτωση της έκδοσης Cabriolet, έχει φορτωθεί με επιπλέον κιλά για να δέσει την απουσία της μεταλλικής οροφής και μπορεί το κέντρο βάρους να παραμένει χαμηλά, όμως προτιμά τον απαλό χειρισμό για να εκδηλώσει χαρίσματα και να κρύψει αδυναμίες. Ο αλουμινένιος 1.4 TFSI διατηρεί τον ηγετικό του ρόλο, παρά τα επιπλέον κιλά(100 παραπάνω από τις κλειστές εκδόσεις του Α3) και με 125 ίππους και 200 Nm ροπής από τις 1.400 rpm σου υπενθυμίζει ότι οι επιδόσεις, η επιτάχυνση και η απόδοση γενικότερα θα σου αφήνουν θετικές εντυπώσεις πάντα. Ακόμα και με το μακρύ 6άρι χειροκίνητο κιβώτιο καταφέρνει σε 10,2’’ τα 0-100 km/h, ενώ η τελική ταχύτητα αγγίζει τα 211 km/h.\nΣτο ταξίδι διατηρεί ήσυχο προφίλ συνδυασμός καλή ηχομόνωσης, ποιοτικής κύλισης και χαμηλού αεροδυναμικού συντελεστή(cd:0,30), ενώ με φυσιολογική ταχύτητα ισορροπώντας με τα όρια ταχύτητας μπορεί να προσφέρει και θεαματικές καταναλώσεις μόλις λίγο πάνω από τα 6 lt/100 km. Με ποιο ανέμελο στιλ οδήγησης, η κατανάλωση θα ανέβει έως και 1,5 λίτρο επιπλέον, ενώ σε full επίθεση θα ξεπεράσεις τα 11 λίτρα. Πάντως η μέση συνηθέστερη τιμή που γράφει το trip computer καθημερινά σε φυσιολογική χρήση σπανίως ξεπερνά τα 8,5 λίτρα. Συνολικά το νέο A3 Cabriolet ακόμα και στην βασική του έκδοση με τον μικρό κινητήρα της δοκιμής, εμφανίζει την ολοκληρωμένη εικόνα που αναζητά ο αγοραστής της κατηγορίας. Το μόνο που πρέπει να ξεπεράσει είναι η αλμυρή τιμή του…\nΜπορεί το εμπορικό ενδιαφέρον για τετραθέσιο ανοιχτό να έχει ατονήσει, όμως η διπλή εκδοχή επιλογής ουρανού ανέκαθεν γοήτευε και εξακολουθεί να γοητεύει όσους νιώθουν την ανάγκη και την υποστηρίζει το πορτοφόλι τους. Η τσιμπημένη τιμή σε σχέση με την αντίστοιχη κλειστή έκδοση είναι αναμενόμενη και αυτός που θα προβεί στο τίμημα οφείλει να γνωρίζει ότι το ξεσκέπαστο προνόμιο δεν είναι τόσο στιβαρό στο σύνολο όσο οποιαδήποτε άλλη εκδοχή του A3. Από την άλλη οι αναμενόμενες ταλαντώσεις, σήμα κατατεθέν της κλάσης, εδώ εμφανίζονται απόλυτα ελεγχόμενες και δεν χαλούν την ποιοτική συνταγή που χαρακτηρίζει το μικρομεσαίο ανοιχτό Audi. Με παραδοσιακή αξία την αποδοτικότητα του 1.4 TFSI, την κομψότητα και πληρότητα της καμπίνας και την φιλότιμη διάθεση να ταυτιστεί με το sport dna που χαρακτηρίζει το δόγμα της Audi, το A3 Cabriolet διαθέτει ήδη το αβαντάζ του καλύτερου μαθητή στην κλάση των ξεσκούφωτων!\nΝέο Audi A3 Cabriolet\nCATEGORYΝέο Audi A3 Cabriolet


Χωρίς Δημόσιο Τεχνητό Νεφρό τα νότια προάστια της Αττικής VIRUS 29/06/16\nΔημοσιεύτηκε στις Τετάρτη, 29 Ιουνίου 2016 10:38\nΜία απίστευτη ταλαιπωρία υφίστανται ενάμιση μήνα τώρα οι 22 αιμοκαθαρόμενοι του Ασκληπιείου Βούλας, αφού για τις θεραπείες που τους κρατούν στη ζωή έχουν καταντήσει «ζητιάνοι» σε δημόσια και ιδιωτικά εφημερεύντα νοσοκομεία.\nΌπως καταγγέλλει η 5μελής ΕΙΝΑΠ στο νοσηλευτικό ίδρυμα, από τις 22 Απριλίου η λειτουργία της Μονάδας Τεχνητού Νεφρού (ΜΕΝ) έχει ανασταλεί λόγω βλάβης στο κεντρικό μηχάνημα αντίστροφης όσμωσης. Αυτό συνεπάγεται όχι μόνο πρόσθετη ταλαιπωρία για τους ήδη αδύναμους ασθενείς, αλλά και έξοδα.\nΣε παρέμβασή της για το θέμα η Ένωση Νοσοκομειακών Γιατρών Αθήνας-Πειραιά, υπογραμμίζει ότι «απαγορεύεται το κλείσιμο Τμημάτων των νοσοκομείων», τονίζοντας πως σε τέτοιες περιπτώσεις η λύση θα πρέπει να δίνεται άμεσα από τις Διοικήσεις.\n«Ζητάμε από το υπουργείο Υγείας να αναλάβει τις ευθύνες του για αύξηση της χρηματοδότησης από τον κρατικό προϋπολογισμό, ώστε ν’ αντικαθίστανται έγκαιρα τα μηχανήματα πριν χαλάσουν και πριν εξαντληθούν τα ανταλλακτικά τους λόγω παλαιότητας» τονίζει σχετικά. «Ζητάμε από το Υπουργείο να δώσει άμεση λύση για την επαναλειτουργία της Μονάδας Τεχνητού Νεφρού του νοσοκομείου Ασκληπιείο Βούλας, για σταματήσει η ταλαιπωρία των ασθενών» συμπληρώνει.


Σε μια από τις μεγαλύτερες και πλέον σημαντικές αμπελουργικές ζώνες της χώρας, η περίοδος του τρύγου δε θα μπορούσε να είναι παρά μια μεγάλη γιορτή για τους ανθρώπους του κρασιού και όχι μόνο. Προχωρημένος Σεπτέμβρης πλέον και η κινητικότητα που εντοπίζει κανείς ανάμεσα στις πυκνές φυλλωσιές των αμπελώνων είναι έντονη. Πριν ακόμα καλά καλά ξημερώσει, οι τρυγητάδες ξεχύνονται στο φορτωμένο με τους καρπούς μιας ολόκληρης χρονιάς κάμπο. Η αγωνία των αμπελουργών μεγάλη όπως και η ένταση της περιόδου μιας και κάθε κίνηση πρέπει να συμβεί τη σωστή στιγμή. Συχνά, τον προγραμματισμό επηρεάζουν οι καιρικές συνθήκες τις οποίες όμως αν έχεις ως σύμμαχο όλα γίνονται στην ώρα τους.\nΤα τελευταία χρόνια οπότε και έχουν εισαχθεί πολλές νέες ποικιλίες (εγχώριες ή διεθνείς) στις καλλιέργειες της περιοχής, έχει μετατοπιστεί αρκετά νωρίτερα και η περίοδος έναρξης του τρύγου. Κατά παράδοση όμως, με βάση τη διαχρονικά κυρίαρχη ποικιλία του ξινόμαυρου, η έναρξη του τρύγου προσδιορίζεται κατά τις τελευταίες μέρες του Σεπτέμβρη ή τις πρώτες του Οκτώβρη. Γι' αυτό άλλωστε, ως μήνας του ξινόμαυρου χαρακτηρίζεται ο Οκτώβριος. Η τοπική αυτή ποικιλία με τον έντονα δυναμικό της χαρακτήρα ολοκληρώνει τον κύκλο της αμπελουργικής χρονιάς, στρέφοντας έτσι από εκεί και πέρα την προσοχή από το αμπέλι, στο χώρο του οινοποιείου.\nΟ τρύγος για τους ανθρώπους της περιοχής Αμυνταίου αποτελούσε ανέκαθεν ένα ορόσημο άρρηκτα συνδεδεμένο με την οικονομική αλλά και την κοινωνική τους ζωή. Η μακραίωνη αμπελουργική παράδοση του τόπου προσδίδει στις μέρες του τρύγου ένα χαρακτήρα μυσταγωγίας. Τον καθιστά ως γεγονός μοναδικό και συνάμα γιορτινό. Η ανακούφιση του αμπελουργού έπειτα από εργασίες και υπομονή αρκετών μηνών είναι μεγάλη. Ο καρπός των κόπων του έχει, σχήμα, χρώμα φωτεινό και άρωμα από μια ευλογημένη γη γεμάτη ιστορία γύρω από την άμπελο και τον οίνο. Ο ίδιος, έχει συχνά να παλέψει με στοιχεία ανώτερα από αυτόν. Η βροχή και ο ήλιος πρέπει να εναλλάσσονται με αρμονία και συνήθως οι ακραίες μεταβολές επηρεάζουν σημαντικά την πορεία και την ποιότητα του σταφυλιού.\nΤο αμπέλι είναι μια καλλιέργεια που όπως πολλοί θα πουν, την "παντρεύεσαι". Η σχέση του καλλιεργητή περιέχει μια επαφή διαρκείας με το χώμα, το φυτό, τον καρπό. Αποτελεί οπωσδήποτε μια διαδικασία χειροπιαστή που φέρνει τον άνθρωπο σε άμεση σύνδεση με τη φύση αλλά και αρμονία με αυτή και τα στοιχεία της. Η αμπελουργία κατ' άλλους είναι μια ιδιότυπη μορφή τέχνης που ξεπερνά τα στενά όρια του όρου "καλλιέργεια". Γι' αυτό άλλωστε και ο αμπελουργός δένεται συναισθηματικά με αυτό που άλλοι αποκαλούν απλά "εργασία". Για λόγους σαν και αυτούς η πληρότητα και η ηθική ικανοποίηση με τις οποίες γεμίζει ο εσωτερικός όσων ασχολούνται επαγγελματικά ή ερασιτεχνικά με την αμπελουργία, είναι τόσο έντονες κατά τη διάρκεια αλλά κυρίως κατά την ολοκλήρωση του τρύγου. Ο άνθρωποι αυτοί έχουν λόγο να γιορτάσουν, έχουν λόγο να χαρούν μιας και ένα κομμάτι της ζωής τους δίνει ότι καλύτερο έχει. Τον καρπό του μόχθου τους.\nΑπό το Visit Amyntaio


Αυτή είναι καινοτομία! | Λαμιακός Τύπος\nΤετ, 29/01/2020 - 11:37 | lamiakos | Τοπικά Απόψεις\nΜε ερέθισμα από ένα άρθρο του περιοδικού "STAR TUPPER MAG", για τις startups που υπάρχουν στο Ισραήλ, «όπου ο πληθυσμός είναι περίπου 8,5 εκ., σχεδόν όσο η Ελλάδα, αναλογεί μία startup ανά 1.400 κατοίκους». Επίσης, το άρθρο αναφέρει ότι στη χώρα «εδρεύουν περισσότερα από 350 κέντρα έρευνας και ανάπτυξης, ορισμένων μάλιστα, από τις μεγαλύτερες πολυεθνικές του κόσμου, όπως των Microsoft, Apple και Google».\nΜε αφορμή λοιπόν τα παραπάνω, θέλω να θέσω κάποια θέματα για προβληματισμό σε αντιδιαστολή με τη δική μας συμπεριφορά, εδώ στη Λαμία, στην Περιφέρεια Στερεάς και στην Ελλάδα.\nΣτο Ισραήλ έχουν πόλεμο από τότε που το θυμάμαι, τον πόλεμο των 6 ημερών (1967) με τους Άραβες γείτονές τους και ουσιαστικά από την ανακήρυξη του Ισραήλ ως κράτος, από το 1948. Σε αντίθεση με αυτούς στο Ισραήλ, εμείς από το 1949 και μετά, με τον τερματισμό του εμφυλίου, δεν είχαμε πόλεμο τα τελευταία 70 χρόνια. Πετύχαμε κάποιους καλούς ρυθμούς ανάπτυξης κατά τη δεκαετία του ᾽60 και του ᾽70 και μετά επαναπαυθήκαμε στις δάφνες μας. Η είσοδός μας δε στην ΕΟΚ, στην Ευρωπαϊκή Ένωση και στη Νομισματική Ένωση, αντί να μας ξυπνήσει, μας κοίμισε εντελώς. Έτσι οδηγηθήκαμε στην κρίση και στα μνημόνια με τις ανάλογες επιπτώσεις στη ζωή των Ελλήνων.\nΣε τοπικό επίπεδο, έκλεισαν μια σειρά από παραγωγικά εργοστάσια και αντί να αφυπνιστούμε, εμείς συνεχίζουμε στον ίδιο το σκοπό, ότι μας φταίνε οι κακοί κεφαλαιούχοι, το κακό κράτος κ.λπ.\nΔηλαδή φταίνε όλοι οι άλλοι εκτός από μας.\nΤώρα σ’ αυτή τη φάση, έχουμε δύο θέματα σημαντικά, μεταξύ βέβαια πολλών άλλων. Πρώτον της ΛΑΡΚΟ και δεύτερον της ΠΕΛ. Στη ΛΑΡΚΟ, καθώς φαίνεται η κατάσταση έχει φθάσει στα όριά της «υπάρχει deadline», όπως έλεγε και πρώην βουλευτής του ΣΥΡΙΖΑ σε σύσκεψη για τη ΛΑΡΚΟ. Και αντί εμείς να σκεφτόμαστε και να μας απασχολεί η συνέχεια της εταιρείας και η ύπαρξη των θέσεων εργασίας, εμείς προτάσσουμε το ιδιοκτησιακό καθεστώς της ΛΑΡΚΟ.\nΟι βουλευτές του ΣΥΡΙΖΑ ξέχασαν ότι ήταν κυβέρνηση μέχρι τον Ιούνιο του 2019, τέσσερα χρόνια δεν βρήκαν λύση και τώρα με ανακοίνωσή τους συμπαρίστανται στους εργαζόμενους. Όλοι τους συμπαριστάμεθα. Αλλά πώς, όταν κρυβόμαστε πίσω από το δάχτυλό μας; Δεν ξέρω στην πείνα ποιος θα τους συμπαρασταθεί αν δεν πληρωθούν ή αν κλείσει το εργοστάσιο και χάσουν τις θέσεις της εργασίας τους, διότι η πείνα με λόγια δεν περνάει, θέλει λεφτά και δεν είναι ένας και δυό, είναι χίλιοι εκατό.\nΑυτή είναι η καινοτομία μας!\nΛίγο πολύ το ίδιο βλέπω και στην Πανελλήνια Έκθεση Λαμίας (ΠΕΛ) μετά από 50 χρόνια κόπο και έξοδα για να την φτιάξουμε, είναι 5 χρόνια κλειστή τώρα. Η απάντηση του νυν Δημάρχου και του Δημοτικού Συμβουλίου Λαμιέων προ ημερών, ήταν πως αν δεν τακτοποιήσει η κυβέρνηση τις οικονομικές εκκρεμότητες, για να μας τη δώσει καθαρή, εμείς δεν την αναλαμβάνουμε.\nΤην προτιμούμε κλειστή!;\nΑυτή είναι άλλη μια καινοτομία μας;\nΤο διαμάντι της πόλης μας, την πρεσβεία μας, για τις δουλειές-την αγορά και την ανάπτυξη, την έχουμε κλειστή και ρημάζει.\nΔείτε τη διαφορά αντιμετώπισης αγαπητέ αναγνώστη, στην πρώτη περίπτωση στο Ισραήλ οι άνθρωποι αγωνίζονται με σθένος κάτω από αντιξοότητες, με συνθήκες πολέμου, για να δημιουργήσουν τις κατάλληλες υποδομές που θα βελτιώσουν τη θέση τους και τη ζωή τους.\nΣτη δεύτερη περίπτωση, εμείς εδώ στην Ελλάδα και στον τόπο μας κάτω από συνθήκες ειρήνης, αδιαφορούμε για το αύριο και ζητούμε ή μεταθέτουμε σε άλλους την ευθύνη για την οποία εμείς πρέπει να νοιαζόμαστε και να κοπιάζουμε. Δηλαδή είμαστε φυγόπονοι και ριψάσπιδες ή δεν μπορούμε να εκτιμήσουμε αυτό που έχουμε;\nΑξιότιμοι κύριοι βουλευτές, Περιφερειάρχα , Δήμαρχοι του τόπου μας και λοιποί αρμόδιοι, μην ρίχνετε στάχτη στα μάτια του κόσμου, αλλά ανοίξτε τους τα μάτια και τους ορίζοντες, για δουλειές και ανάπτυξη, μόνο έτσι θα σταματήσει η αιμορραγία της φυγής των νέων μας.


Η Έκθεση «Objects & Flow» στο Blue Enigma στ΄ Aποίκια μέχρι τις 30 Σεπτεμβρίου 2018 - Ο Περίγυρος της Κινηματογραφικής Λέσχης Άνδρου\nΗ Έκθεση «Objects & Flow» στο Blue Enigma στ΄ Aποίκια μέχρι τις 30 Σεπτεμβρίου 2018\n«Objects & Flow». Μια έκθεση καλλιτεχνών, γλυπτών και ανθρώπων της τέχνης από διαφορετικά μέρη του κόσμου, από την Αυστραλία και την Αμερική ακόμη, που δεν θα μπορούσαν να βρουν καταλληλότερο χώρο έκφρασης από το «Blue Enigma» των Αποικίων. Εγκαίνια 1η διάρκεια έως 19 Αυγούστου 2018 . Γιατί η τέχνη, δεν είναι Χωρο -κεντρική…\n«H λογική είναι μια επιπλοκή. Η λογική είναι πάντα λανθασμένη. Η τέχνη, όμως, πρέπει να είναι ισχυρή, ευθεία, ακριβής και για πάντα πέρα από την κατανόηση», ανέφερε ο Tristan Tzara, ένας από τους πιο αξιόλογους καλλιτέχνες των αρχών του 20ουαιώνα.\nΟ πολυχώρος Blue Enigma ανοίγει φέτος για πρώτη χρoνιά τις πύλες του εκθεσιακού του χώρου, προκειμένου να παρουσιάσει την έκθεση ‘Objects & Flow’. Πρόκειται για μια πολυδιάστατη έκθεση, στην οποία συμμετέχουν Έλληνες και διεθνείς καλλιτέχνες με εικαστικές εγκαταστάσεις, ζωγραφικά και γλυπτικά έργα.\nΗ έκθεση “Objects & Flow” αντλεί το θέμα της από το κίνημα της anti-art. Μετά τον Πρώτο Παγκόσμιο πόλεμο, η μορφή και ο ρόλος της τέχνης μεταβλήθηκαν με δραματικό τρόπο. Οι άνθρωποι αναζητούσαν καταφύγιο σε αυτήν και αντίστοιχα εκείνη έπαιρνε πια ρόλο πολεμιστή απέναντι στη φρίκη και το αδιέξοδο που ο πόλεμος είχε επιφέρει.\nΗ τέχνη επεδίωκε να καταστρέψει τις λογικές αυταπάτες του ανθρώπου και να αποκαταστήσει τη φυσική, άλογη τάξη πραγμάτων. Ήταν η μόνη διέξοδος απέναντι στο τέλμα που είχε προκληθεί στην πραγματικότητα των κοινωνιών μετά τον πόλεμο. Ωστόσο, κάποια στιγμή, με την δυνατή παρουσία της φροϋδικής ψυχανάλυσης, το υποσυνείδητο και η ψυχολογία γίνονται τα μέσα για την ελευθεροποίηση της τέχνης. Ο καλλιτέχνης αφήνεται στη ροή των συναισθημάτων του και οδηγείται σε μια ακούσια νάρκωση. Καθοδηγείται από τον εσωτερικό του κόσμο και δημιουργεί τέχνη με αυτόματη γραφή. Οι anti-art καλλιτέχνες δεν έπαψαν ποτέ να τονίζουν ότι ο αυτοματισμός μπορούσε να αποκαλύψει την πραγματική, ιδιαίτερη φύση του ατόμου πολύ πιο ολοκληρωμένα από ότι οι συνειδητές του δημιουργίες, αφού ο αυτοματισμός ήταν το πιο κατάλληλο μέσο για να φτάσει κανείς και να αγγίξει το ασυνείδητο. Πώς η επικρατούσα μετά τον Πρώτο Παγκόσμιο πόλεμο κατάσταση μπορεί να βρει κοινούς τόπους με το σήμερα; Πώς το κίνημα της anti-art, που είχε τόσο δυνατό αντίκτυπο, εμπνέει καλλιτέχνες πολλές δεκαετίες μετά και πώς η έμπνευσή τους γίνεται έργο με ισχυρό μήνυμα διαμαρτυρίας για διάψευση της σύγχρονης πραγματικότητας; Είναι η έμφυτη τάση του ανθρώπου που όταν απειλείται προσφεύγει στην επανάσταση;\nΣτην έκθεση του Blue Enigma «Objects & Flow», σκοπός μας είναι να αναδείξουμε τη ροή που ξεπερνάει εποχές και ιδέες. Την ανώτερη αυτή δύναμη που κανείς δεν μπορεί να σταματήσει ή να αλλάξει την πορεία της.\nΣυντελεστές έκθεσης – Διοργάνωση:\nBlue Enigma– Νίκος Γαρύφαλλος\nΕπιμελητική Ομάδα: Λυδία Μάργαρη, Σουζάννα Χατζικού\nΚαλλιτέχνες: Dan Fischer, Pedro Aguas, Σωτήρης Γιολδάσης, Αριστέα Γράβου, Αλέξανδρος Κεσίσογλου, Αμαλία Μέλις, Σουζάννα Χατζικού.\nBlue Enigma Αποίκια εκθεση\nΒίντεο: Αγιασμός στο Δημοτικό Σχολείο Μεσαριάς\nΤο νέο ξεκίνημα του Ανδριακού Ομίλου Φιλάθλων